Korridore eta mahai artean, liburuek kalakarekin egiten dute bat Saran | Kultura | KAZETA\nKorridore eta mahai artean, liburuek kalakarekin egiten dute bat Saran\nBeste urte batez, idazle eta irakurleen topagunea bilakatu zen Sarako kiroldegia apirilaren 22an. Idazleen Biltzarraren lehen egun arrakastatsuak estreinakoz gaur ospatuko den profesionalen egunarendako bide ona markatu du.\nIdoia ERASO|2019/04/23 13:47|0 iruzkin Eguneratua:\nBerritasunekin batera, azken urteotan argitaratu dituzten lanak ere salgai jartzen dituzte idazleek. ©Guillaume FAUVEAU\nOhiko azoketatik bereizten du idazleen etengabeko presentziak, eta horrek Ipar Euskal Herriko kulturaren ordezkaritza zabalaren elkargune eta trukaketarako leku aproposa bilakatzen du Sara, bi egunez, Garako artikuluak azaldu duenez. Horrela izan zen atzokoan ere, aretoko pasilloetan barna betiko ezagunak agurtzen eta proiektu berri eta zaharrak aipatzen ikus baitzitezkeen sortzaileak.\nBesteak beste, han ziren Itxaro Borda idazlea eta Mattieu Haramboure musikaria, elkarrekin egin dituzten eta egiteko dituzten proiektuei buruz mintzatzen. “1615” kontzertu-errezitalaren proiektua partekatu zuten, idazle ezagunaren hitzei musika ezarri zielarik Haramboure kide duen Hinka taldeak. Azken momentuko berria atzo jakin zen korridoreen artean, lan horren filma sortuko baitute, «egindako lana ez galtzeko». Grabaketa maiatzean hasiko da, eta hiru hizkuntzetan izanen da.\nHorrez gain, bere azken liburua aurkezten ari zen Borda, “Ces lieux qui nous racontent le Pays Basque”. Artza argitaletxearen eskutik Euskal Herriko 27 leku aurkeztu ditu idazleak modu «ironiko, historiko eta geografikoan». Jende mota ororentzat dela azpimarratu zuen, eta Euskal Herriko zazpi lurraldeetako guneak direla gaineratu zuen.\nAzken lan hori Artzarekin argitaratu badu ere, idazle amikuztarraren bularrean Maiatz elkarte-argitaletxearen pina ikus zitekeen. Horri buruz galdetzean, «ene bizitzaren historia zati bat da», aldarrikatu zuen. Azken hamarkadetan Ipar Euskal Herriko euskarazko literaturaren gordailua, eta bereziki, sustatzailea izan den Maiatzek urteko berritasunak ekarri zituen atzo ere.\nLucien Etxezaharretak, elkartearen lan ugarien artean, azken hilabeteetako emaitzak zituen mahaian. Duela bi urte hil zen Mayi Peloten olerki, ipuin eta eleberri guztiak biltzen dituen liburua da horietariko bat. Zientzia fikzioa euskaraz idazten aitzindaria izan zenari omenaldia egin nahi izan diote horrela. Bestalde, Gillom Irigoyenen “Garazin antzerki 1” liburuan, idazleak sortutako zazpi antzerki eta tobera bat biltzen dira.\nHaramboure, Bordarekin elkartzeko ez ezik, bere aldetik ere azken diskoak, eta hain berriak ez direnak, ezagutaraztera hurbildu zen Sarara. Maddi Zubeldiaren “Zimurrak baleki” disko atera berria aurkeztu zuen. Idazle ere baden kantaria Elkarren mahaian zen bien bitartean, argitaratu berri duen “Erran gabe doa” eleberria aurkezten ari baitzen bertan.\nDisko zaharragoen artean Mixel Ducau eta Caroline Phillipsen Bidaia taldearen obra zuen mahai gainean. Phillipsek berritasun gisara dakarten bideokliparen berri eman zuen. Eta aldi berean, Sarak duen garrantzia azpimarratu zuen: «Mundu ezberdinetako jendea etortzen da Biltzarrera, eta inportantea da hori mantentzea».\nAldiz, ez zen hain baikor agertu mahai-lagun zuten, “Le jeu de role Dystopique” aurkezten ari zen egilearen presentziarekin: «Hemen euskaraz diren obrak edota hemengo gauzei buruz ari direnak izan behar dira, ez horrelakoak». Izan ere, rol joko bati buruzko lana aurkeztu zuen Kassorrek, Biltzarrean inoiz ikusi gabea. Bere irudia agertzen zuen pankarta handi baten azpian, 2004an Interneten sareratu zuen jokoaren oinarri duen liburu argitaratu berria zuen salgai atzokoan. Phillipsek aipatu ezaugarriekin ez zuen bat egiten idatziak, Euskal Herriarekin zuen lotura bakarra autorea beskoiztarra izatea baitzen.\nLapurdiko hitzorduko kontrasteen erakusle gisara, Kassorren ondoan Allande Etxart idazle zuberotarrarekin mintzatzeko parada izatea. Idazleak bere lurraldeko euskalkian bertako gertakarien berri ematen duten obrak aurkeztu zituen. Horien artean ere aniztasuna zuen Etxartek irakurgai. Lehenagoko obra duen “Matalaz ez balitz zaldiz agertü”, obra historiko-erromantikoarekin batera eleberri beltza zuen plazaratzen: “Garindainen txülüla ezagün zen”.\nEleberri beltzaren estiloa atxikiz, berezitasuna dakar zuberotarrak, izan ere, 1689an Garindainen izandako erailketa baten berri ematen du. Artxiboetan begira ari zela, gizon bat tiroz hila izan zela, eta hiltzailea ez zela atzemana izan azaltzen zuten dokumentu anitz eskuratu zituen, eta horri fikzioa gehituz, nobela bilakatzea deliberatu zuen: «Nire lehen eleberri beltza da, eta seguruenik azkena, gaia atzeman behar baita horren inguruan».\nEuskaraz zein frantsesez aspalditik idazten duten autoreen kokagune den Sarako esperientziaz aritu zen Fred Fort. Berak idatzitako hogei bat obra zituen mahaian, eta produkzio horren sorreran Biltzarra beti bidelagun izan duela nabarmendu zuen: «Hastapenetik hemen naiz. Antolakuntza aldatu egin da, baina izpiritua atxikitzen du. Normalean ikusten ez dugun jendea atzemateko tokia baita, arras atsegina da, gainera Ipar Euskal Herrian den ia bakarra da, duela bi urte Kanbon sortu zen azoka ttipia kenduta». Mahai gainean zituen obren artean “Poesies pour enfants petits et grands” zuen berriena.\nMintzaldiak eta haurrak\nEraikin nagusiaren ondoan, karpa handi batean, gai ezberdinetan sakontzeko aukerarekin batera, jolasean aritzeko parada eskaintzen zuten, elkarren ondoan baitziren emanak mintzaldien xokoa eta haurrena.\nHainbat jakintza arlotako hitzaldiak izan ziren. Bestalde, betiko hitzorduari jarraipena emanez, Euskaltzaindiaren eskutik liburu aurkezpenak izan ziren: Battittu Coyosen “Euskara batua eta Ipar Euskal Herria 1964-2018”, Jakes Sarrailleten “Janpierra Lexardoarteren bizitzea edo Basabürüaren trajeria” eta Xabier Elosegiren “Le Dauphin: 1757ko gutuneriari buruzko osagarriak eta gogoetak ‘Othoi çato etchera’”. Gero, Aranzadik argitaratu “Jornadas sobre las calzadas romanas de la Antigüedad” obra idatzi duten Juan Mari Martinez Txoperena eta Rafael Zubiria Mujikari 2018ko Ikuska saria eman zieten.\nGoizeko lehen orduan, Lapurdi 1609 elkarteak argitaratu duen “1813-1814 Euskal Herria suntsitua” liburuaren bertsio berritua aurkeztu zuen Mixel Mendibourek. Mintzaldi honek, eguerdian (Biltzarrarekin elkarlanean, baina paraleloki) aurkeztu zen “1813-1816 ahantzi ezina” oroitarriaren estreinarekin egiten zuen bat. Iñaki Iriart eskultorearen obra kiroldegitik minutu gutxi batzuetara dagoen Suharriaga lorategian eman zuten. Hamarnaka auzapez, hautetsi eta gizarte zibileko kide bildu ziren, memoria historikoa berreskuratzeko bidean Napoleonek Euskal Herrian egin zituen sarraskiak gogoratzeko.


Diru-laguntzak banatzeko Udalak deitu duen lehiaketa batean parte hartzea (Kultur programaterako)- Diru-laguntza lerroak: 1.- Urteko ohiko jarduerak 2.- Inauteriak 3.- Aurreikusigabeko urteko jarduerak 4.- Herriko jaiak 5.- Auzoko jaiak\nDiru-laguntza eskatzea jarduera edo proiektu bat gauzatzeko, Kultura Sailak egindako deialdian parte hartuta, diru-laguntza lerroren bati jarraiki.\nPertsona fisiko edo juridikoek (normalean elkarte erregistratuak) edo haien ordezkariek, deialdiaren oinarrietan xedatutakoaren arabera.\nE10601 Eskaera. 6.1 Diru-laguntza lerroa: Aurreikusitako jarduerak.\nE10602 Eskaera: 6.3 Diru-laguntza lerroa: Inauteriak. Konpartsak.\nE10603 Eskaea. 6.3 Diru-laguntza lerroa. Inauteriak. Elkarteak\nE10604 Eskaera. 6.4 Diru-laguntza lerroa: HERRIKO JAIAK (Madalenak)\nE10605 Eskaera. 6.2 Diru-laguntza lerroa: AURREIKUSIGABEKO jarduerak\nE10630 Eskaera. 6.5 Diru-laguntza lerroa: Auzoetako jaiak.\nEskaera-orria. Ordezkariak eskatzen badu: inprimakia, eredu normalizatuan, baimena emanez. Interesdunaren NAN fotokopia edo ordezko beste nortasun agiriren baten fotokopia.\nEskaera egiten duen pertsonaren NANa (eskaera norbanako batek egina bada) edo IKZrena (eskaera elkarte edo erakunde batek egina bada) .\nEuskarak eta berdintasunak jardueraren hedapenean izango duten tratamendua\nEusko Jaurlaritzako Elkarte eta Entitateen Erregistroan izena emana dutela egiaztatzen duen ziurtagiria. Urte berean beste diru-laguntza eskaerarik egin bada ez da beharrezkoa izango ziurtagiri hori aurkeztea.\nEstatutuak, lehenengo aldia bada edo estatutuak aldatu baldin badira\nAurreikusitako epea: urteko jarduerak 5 hilabete. Inauteriak eta herriko jaiak 3 hilabete. Ezohiko urteko jarduerak: eskaera aurkezten den urteko abenduan edo hurrengo urteko urtarrilean ebazten dira.\n6.1 Diru-laguntza lerroa: Aurreikusitako jarduerak. Oinarri espezifikoak\n6.2 Diru-laguntza lerroa: Aurreikusi gabeko jarduerak. Oinarri espezifikoak.\n6.3 Diru-laguntza lerroa: Inauteriak. Oinarri espezifikoak.\n6.4 Diru-laguntza lerroa: Herriko jaiak (MADALENAK). Oinarri espezifikoak.\n6.5 Diru-laguntza lerroa: Auzoetako jaiak. Oinarri orokorrak.\nKultura sailera helarazi.\nKultura Saileko teknikariak espedientea bideratuko du eta txostena emango du, deialdiaren oinarrietan ezarritako irizpideen arabera eskaera bakoitzari puntuazioa emanez. Eskuratutako puntuazioaren arabera, txostenak zehaztuko du eskatzaile bakoitzari eman beharreko kopurua.\nOndoren, proposamena Kultura Batzordean berri emango da.\nAzkenik, Kultura Saileko zinegotziak onartu eta parte hartu duten pertsona edo elkarteei jakinaraziko zaie.\nKultura, Agiritegia eta Argitarapenak eta Liburutegia - Kultura\n%60, diru-laguntzak emateko ebazpenaren ondoren, aurrerakin moduan, eta aurkeztutako jarduera programa gauzatzeko baldintzapean. Herriko jai eta Inauterien kasuan, ordea, %80 emango da.\n%40, egindako gastua justifikatzeko bidezko dokumentazioa aurkeztu ondoren, Herriko jai eta Inauterien kasuan izan ezik, horietan %20 izango baita.


Txus Martinen ebakuntza egunean, gaixo dauden presoen egoera salatu du Sarek\nTxus Martin Hernando presoari ebakuntza egin diote Txagorritxu ospitalean, gutxiegitasun aortikoa dela-eta. 2002tik espetxean, eskizofrenia paranoidea eta antsietate desorden orokorra ere baditu, baina gaixotasun larria eta sendaezina izan arren, askatasuna ukatzen diote. Espetxean larriki gaixo dauden 22 euskal presoak izan ditu gogoan Sare Herritarrak.\n“Argi dugu giza eskubideen urraketa baten aurrean gaudela. Preso diren pertsonen bizia arriskuan jartzen duen auzi bat da eta Gobernu berriak aldaketak iragarri arren, egun oraindik ere mendekua oinarri duen espetxe politikak indarrean jarraitzen du. Berau aldatzea ezinbestekoa ez ezik, guztiz urgentziazkoa da”, dio Sarek.\nTxus Martinek 55 urte ditu, 2002tik dago espetxean eta bost urte egin ditu isolamendu edo bakartze egoeran. “Muturreko egoera honek eragin zuzena du preso den pertsonaren osasunean”. Larriki gaixo egon arren, Audientzia Nazionalak baldintzapeko askatasuna ukatu zion 2012an. Orain bigarren graduan dago eta bere konfiantzazko psikologoarekin egoteko aukera ere ukatu diote.\n“Egoera inhumano honen aurrean, halako muturreko egoerak ahalbidetzen dituen espetxe politika” salatu du Sarek eta datorren urtarrilaren 12an Baionako zein Bilboko “kaleak betetzera” deitu ditu herritarrak.


GIZA SEXUALITATEAREN ETA SEXOLOGIAREN HISTORIA timeline | Timetoast\nHISTORIAURREAREN ETA HISTORIAREN ESKEMA OROKORRA\nLehen etapa, hominizazio prozesu biologikoa da, non primateen leinuetako bat hominido bihurtzen joan zen, bi hankatan zutik jarriz. "Jarrera berri" hori duenez, koitoa aurrez aurrekoa bihurtzen da.\nKoitoa aurrez aurre\nPaleolitoan gizakien eta animalien sexualitatea bereizten dira: koitoa aurrez aurre egiten da. Atzetik sartzetik besarkadara, begiradara eta komunikaziora igarotzen da, sexu-harremanen osagai gisa.\n5.000.000 AC - 3500 AC\nPromiskuitate sexual primitiboa existitu zen. Bi etapa izan zituen: 1.Monogamia naturala: gizakiak, animalien antzera, bizitza sexuala zeraman, akoplamendu-aldien arabera arautua (nekazaritza eta abeltzaintzaren etorrerarekin nagusitzen da). 2.Ondare-monogamia: ondasun materialak kontserbatzea.\nPeriod: 5000 BCE to 1000 BCE\nTxinatar zibilizazioa (4000 a.C - 1911 d.C)\nEzkontza kolektibotik monogamiara.\nBerezitasun erotikoak: fetitxismoa, zoofilia eta nekrofilia. Bereziki hankak eta oinetakoak.\nProstituzioa: mota ezberdinak\nPeriod: 4000 BCE to 2020\nEgipziar zibilizazioa: (3150 a.C - 31 a.C)\nApaizen zeremonia autoerotikoak.\nFaraoiek anai-arreben eta alaben arteko ezkontza baimentzen zuten, leinuaren garbitasuna zaintzeko (Intzestua).\nUgalketa helburu duen ezkontza.\nErnalezintasuna dibortziatzeko arrazoia zen.\nSexualitate berdintasunezkoa eta permisiboa.\nEmakume leiala eta familiari emana.\nProstituzioa onartuta eta musikarekin eta dantzarekin lotuta.\nKoito analaren praktika.\n"Sexu orala". Egipziar zibilizazioa (3150 a.C - 31 a.C)\nAhozko sexua edo sexu orala bezala ezagutzen duguna Antzinako Egipton Osiris jainkoaren hilketaren mito batekin jaio zen. Esaten denez, bere anaia Sethek (gaizkia) hil eta zatitu zuenean, bere emazteak eta alabak, munduaren inguruan bidaiatu zuten, Osirisen gorpuaren zati guztiak bilduz. Bere zakila aurkitu ez zuenez, emazteak bat buztinean zizelkatzea erabaki zuen, bere gorputzari lotu zion eta bizitzara itzuli zuen felazio baten bidez.\nPoligamia. Egipziar zibilizazioa (3150 a.C - 31 a.C)\nPoligamia baimenduta zegoen, batez ere klase agintarien artean, ohaide batzuk mantentzen baitzituzten, betiere emazteak familia-ingurunean zuen posizioa errespetatzen bazen. Adibidez, Ramses II.aren kasua berrartzen da, 91 urterekin 20 erregina baino gehiago eta ohaide asko izan zituela ziurtatzen zuena. Testu zaharretan 100 seme-alaba baino gehiagoren aita izan zela esan zen.\nItun zaharra. (1400 a.C - 400 a.C)\nHomosexualitatea eta kontaktu sexuala debekatuta hileko aldian.\nEzkondu arte sexu-harremanen erabateko abstinentzia.\nGizonak emaztearekin bat egingo du, eta biak haragi bakarra izango dira.\nNekez uler daitezkeen zelibatoak edo ezkongabeak, batez ere emakume baten kasuan.\nSexualitatea eta ezkontza argi eta garbi seme-alabak izateko pentsatuta.\nUgalketa gizarte hartan ondasun handia eta Jainkoaren bedeinkapena zen.\nMonogamia sexualitatea bizitzeko ohiko modu gisa.\nOlmeka zibilizazioa (1200 a.C - 400 a.C)\nUgalkortasun-zeremoniak sinbolo erotiko.\nHomosexualitatea eta adulterioa gaizki ikusita.\nBizitzaren jatorri jainkotiar gisa kalifikatutako semena.\nTlazoltéotl: sexuaren eta ugalkortasunaren Jainkosa.\nXochipilli: loreen eta maitasunaren Jainkoa, ugalkortasuna eta ugalketa.\nXochiquetzal: ugalketa helburu ez duten sexu-harremanak babesten ditu.\nPiezak, oro har, biluzik eta asexuatuta agertzen ziren, baina emakumea gehiegizko ezaugarriekin irudikatuta.\nGreziar zibilizazioa (1200 a.C - 146 a.C)\nAfrodita jainkosa, greziarren artean maitasunaren eta sexuaren zaindari. (+Pandora, Eros, Priapo, Pasifae)\nSexualitatea garrantzitsua, irekia eta erotismoa goraipatzen zuten.\nDesleialtasuna, orgia edo homosexualitatea onartuta.\nEdertasuna gauza bikaina zen eta edertasun maskulinoa edo femeninoa mirestea gurtza ekintza.\nEmaztea bahitu eta bortxatzen den ezkontza-errituala.\nPederastia: Erastes -> eromeno\nProstituzioa: Pornes, Concubinas, Hetairas\n*Pertsonaia aipagarria: SAFO\nPreserbatiboa. Egipziar zibilizazioa ( 3150 a.C - 31 a.C)\nEgipton, gutxienez K. a. 1000tik. zakilaren gainean oihalezko zorroak erabiltzen ziren. Minos erregearen elezaharrak (K. a. 1200) semena atxikitzeko arrain-maskuri igerikariak edo ahuntz-maskuriak erabiltzeari egiten dio erreferentzia.\nErromatar zibilizazioa (753 a.C - 476. d.C)\nEmakume ohoragarriak beloarekin.\nBi sexuen masturbazioa onartuta baina baina asegaitzat.\nOhaidetza (concubinato) ohikoa gizarte-maila guztietan.\nProstituzio maskulinoa eta femeninoa industria loratua.\nBirjinen gaixotasuna (o morbus virgeneus).\nIspilua edo emakumeen liburua agertzen da, Kamasutra Katalana ere deitua.\n-Hiru sexu: androginoa\n-Pertsonen forma borobila. Erdibitua *PERTSONAIA AIPAGARRIAK: Acca Larentia, Messalina, Julio Cesar\nAnanga Ranga eta Kama Sutra. India (240 d.C - 550 d.C)\nKaliana Mal·lak idatzia. Kultura monogamoa, emakumearen adulterioa--> heriotza.\nEmakumeak noiz eta nola asetzen dira errazen. Kama Sutra:\nMallanaga Vatsyayanak idatzia, sanskritoz idatzia izan zen III. mendean, eta, ziuraski, Indiako iparraldean.\nKamasutrak maitasunera eta erotismora bideratutako bizitza-artea erakusten digu; izan ere, bikotekidea aurkitzeko modua, musu motak, laztanak, harramazkak eta hozkadak lantzen ditu, besteak beste, sexu-topaketa egiteko.\nErdi Aroa (476 d.C - 1492 d.C)\nEmakumeak ez du izpiriturik eta ez da gizakia.\nSexua elizako arauen pean.\nPentsamendu zikinetarako sendabidea.\nMaitasuna gaixotasun bat da.\nGarai honetan agertu ziren kastitate gerriko ospetsuak.\nSexu-arazo asko agertu ziren, eta, beraz, Elizak ezkontza monogamoa berresteko, sexu-sena deabrutzat jotzen du, eta, horrela, Inkisizio Santua sortzen du.\nEzkontza. Erdi Aroa (476 d.C - 1492)\nElizak inposatu egiten du: sexua ezkontzaren barruan bakarrik da posible, eta ezkontzak ugalketa-helburua baino ez du izan behar.\nBi termino erabiltzen dituzte:\n"Dialetio" hori maitasun zintzo eta konprometitua da ezkontza "zintzo kopulatio" horretan, hots, sexua ugalketaren arrazoi den kastoarekin praktikatzea.\nAdulterioa ez zen berdina gizonak eta emakumeak egiten bazuten, eta emakumearengan okerragoa zen.\nErromatar Inperioaren gainbeheratik Amerikaren kolonizaziora arte\nAmerikaren kolonizaziotik Frantziar Iraultzara arte\nGehishak: tearen zeremoniarako akonpainanteak\nCaón: Bitan zatitzen den arrautza (Izanami eta Izanagi)\nBirginitatea oso baloratua\nFrantziar Iraultzatik gaur egun arte\n-"Phsychopatia Sexualis" 1886\n-Jarrera sexualen taxonomia\n-Jokabide perbertsoak (patologikoak)\n-Perbertsioak (NSZ-ren disposizio patologiko hereditarioa)\n1.Helburuaren arabera: sadismoa, masoquismoa, fetitxismoa eta exibizionismoa\n2. Objektuaren arabera: Homosexualitatea, paidofilia, zoofilia, gerontofilia eta autoerotismoa\nMediku Austriarra Haurren sexualitatea\n• Konplexu edipikoa\n• Burua isolatua\n• Sexualitate kotidianoaren osagaiak\n• Psikismoa ezagutzea\n• Trauma eta sintoma\n• Libidoaren gehiegizko garrantzia\n• Emakumeen kastrazioa eta bereizmen edipikoa\n• Orgasmo klitoroideoaren Infantilismoa\n•Frigidotasunaren interpretazio okerra\n"Estudios en la psicología del sexo" liburuko sei ale idatzi ditu\nSexual Inversion "liburua, homosexualitatea normaltzat jotzen duena eta arrakasta artistiko eta intelektualarekin lotzen duena\nHomosexualitatea eta heterosexualitatea ez dira absolutuak\nEmakumeen desira falta mito bat da\nMasturbazioa ohikoa da\nMedikua, sexologoa, judua, anarkista eta aktibista pro-homosexualismoa\nHomosexualen eskubideen lehen erakundea sortzen du.\nHomosexualitatea aztertzeko lehen batzorde zientifikoa. 1897\nIkerketa sexualari soilik eskainitako lehen aldizkari zientifikoa sortu zuen: Zeitchrif für Sexualwissenschaf\nErrusiako ghetto batean jaioa.\n13 urterekin ikasketak utzi eta fabrikan hasi zen\nEmakume iraultzaileen feminismora batu zen.\nAnarkista izan zen\nAntisorgailuak nola erabili lehen aldiz azaldu zuen\nKartzelan sartu zuten\nEstatu boltxebikearen aurka borrokatu zuen\nEspainian gerra zibilean borroka egin zuen\nLan zientifiko eta esperimentalak: gaixotasun infekziosoen eta endokrinologiaren inguruan\n"Tres ensayos sobre la vida sexual" (1926): Desbersintze sexuala eta intersexualitatea\nLiztorretan aditua den entomologoa.\nIndianako Unibertsitatean sexualitateari eta senar-emazteei buruzko ikastaro bat enkargatu zitzaion, eta bere bizitza aldatu zuen.\nGizartean, sexu-portaera askoz ere anitzagoa da esaten, sinesten edo ikusten dena baino.\nSexual Behaviour in the human male (1948) eta Sexual Behaviour in the human female (1953):\nJokabide sexualen, homosexualen, fetitxisten, infidelidaeen... aniztasuna\nZalaparta handia sortu zuen garaiko gizarte iparramerikar, kontserbadorean.\nAsmatzailea, Orgoiaren Teoria\nJatorri juduko mediku, psikiatra eta psikoanalista austriar-estatubatuarra.\nVienako Elkarte Psikoanalikoko kide\nOsasun mentala --> potentzialitate orgasmikoa\n"El carácter impulsivo" 1925\n"La función del orgasmo" 1926\n1956an espetxeratuA NY-n ("Psic. de masas del fascismo"): Liburuak erre eta Orgoi aparatuak suntsitu\nKartzelan hil *Orgasmu erreflexua: oharkabekoa kontrolaezina, errepikakorra\n*Orgon: Organismo + orgasmo\nBerlinen jaio, klase altuko familia judutarrean\nIrakaslea: Heideggerrekin disertazio postdoktorala\nFilosofia eta politika irakaslea\nHippie mugimenduaren sorrerari aportazio teorikoa\nBeharrizan naturalak (gizakiaren izatetik datozenak)\nbeharrizan fiktizioak (kontzientzia alienatua eta gizarte industrialaren ondorio) Benetazko beharrizana: askatasuna (instintu libidinal ez sublimatua)\nInstintu libidinalaren desublimazioa --> genitalitatera mugatu --> produkzio kapitalista bermatzeko\nMoralitate kristianoan hezia\nJean Paul Sartrerekin harremana: bizitza konpartituz eta askatasun indibiduala mantenduz\n"La incitada" 1943 : bikote erlazioa eta infidelitatea + askatasuna eta kontzientzia indibiduala\n"Bigarren sexua" 1949\nAurora Rodrigúez Carballeiraren alaba\nEspainiako erreforma soziala lideratzeko ekarria mundura\nUGT eta Juventudes Socialistas\nAktibismo politikoa + sexualitatearen inguruko ikerketa\nMarañónekin batera LIGA ESPAÑOLA PARA LA REFORMA SEXUALen sortzailea\nAmak hiltzen du 18 urterekin\nMASTER ETA JOHNSON\nGiza sexualitatearen naturaren ikaskuntzan aitzindariak\nIkerketa: 10.000+ koito filmatu eta aldaketa fisikoei erreparatu -->\nESQUEMA DEL CICLO DE RESPUESTA SEXUAL HUMANA\n"Incompatibilidad sexual humana" 1970 : disfuntzio sexualak --> Eiakulazio goiztiarra, inpotentzia, baginismoa edo frigidotasuna.\nBikote sexu terapia\nPoitersen (Frantzia) jaioa\nJean Paul Sartre ezagutzen du\n1949an Psikologia gradua\n1950an partidu komunista\n"Locura y civilización" 1961\n"Historia de la Sexualidad" 1976\nBizirik dauden gorputzen gaineko kontrola. (botereak ezartzen dituen politika ekonomiko, geografiko eta demografikoak kontrol soziala ezartzeko)\nGure gorputzen, desiren eta pasioen kontrola\nIHESarekin hiltzen da 1984an\nEmakumeen etxeratzea eta sumisioa\nSexologian lizentziatua eta doktorea\n1976 La Sociedad Española de Sexología-ren presidentea\n1975 Incisex (Instituto de Ceincias Sexológicas)\n1979 Revista Española de Sexología\nLA TEORÍA DE LOS SEXOS\nGizon eta emakumeek beren sexualitatea nola bizi duten eta ze esanahi daukan beraientzako aztertzeko:\n"Informe Hite" 1976 --> sexualitate femeninoari buruz\n"Informe Hite" 1981 -->sexualitate maskulinoari buruz *Emakumeen %70ak ez dituzte izaten orgasmoak koitoaren bidez eta bai masturbazio bidez\n*Emakumeen %70 ez leialak\n*Lesbianen arteko maitasun erlazioak erlazio heterosexualek baino hobeto funtzionatu\n*Gizon eta emakumeen arteko ulermena oso zaila\nTEORÍA DE LOS SEXOS\n6.Ugalketa -Moduak: maskulinoa eta femeninoa\n-Ñabardurak: Hetoroak eta homoak\n-Berezitasunak: asko eta asko


2019/2022 Plan Estrategikoa\n18|12|12 2019/2022 Plan Estrategikoa\nAbenduaren 11n Bilboko Arte Ederren Museoa Fundazioaren Patronatuak 2019/2022 Plan Estrategikoa onetsi zuen\nAurten, Bilboko Arte Ederren Museoak 110. urteurrena bete du, eta, era berean, ikuspegi estrategikoa berritu du, erakundearen antolaketa modernizatzeko eta museoa modu fisikoan handitzeko. Horretarako, azken bederatzi hilabeteotan prestatu den Plan Estrategikoa abiarazi da; adierazitako planak museoaren lana garatzen den esparruari esleitutako kudeaketa-ildo nagusiak aztertzen ditu.\nPlanaren helburu nagusia da erakundearen programak nahiz ekintzak bideratu eta planifikatzea, epe ertain zein luzera, eta museoa handitzeko lanak martxan jartzea. Ekimen hori planean jasotako egitasmorik handiena da, duda barik, eta museoaren espazio operatiboa 8.000 m2 handitzea aurreikusten du. Horretarako, eraikin osagarri bat eskuratuko da, eta erakundearen egoitza bera handituko da, arkitekturako nazioarteko lehiaketa baterako deialdia eginez. Lan biak gauzatzeko aurreikusten den aurrekontua 22.110.000 €-koa da, eta betearazpen-epea, ostera, 45 hilabetekoa.\n2019/2022 Plan Estrategikoa bi indar-ideiatan oinarritzen da: lehenik eta behin, bi ardatz estrategiko identifikatzen ditu, eta horiek zehazten dituzte nagusiki, hurrenez hurren, museoaren jardunaren garapena gidatzen duten interes-taldeak eta ekintza-planak zehazteko lehentasunezko arloak; bigarrenik, museoaren barne-antolaketari berari eta instalazioak handitzeari nabarmen eragiten dieten bi mugimendu estrategiko zehazten ditu.\nHausnarketa-ildo honek lehenengo ardatza zehazten du, museoaren xede diren interes-taldeena, bost kolektibotan finkatuta. Bigarrenik, bost ekintza-eremu ere identifikatzen ditu, museoaren berezko jardunekoak.\n1. ardatza Interes-taldeak\n2. ardatza Ekintza-eremuak:\n• Museoaren Lagunak\n• Giza taldea\n• Kontserbazioa eta ikerketa\n• Hezkuntza eta zabalkundea\n• Museoa on-line\nLehen ardatzak barne hartzen ditu gutxi gorabehera modu zuzenean museoaren jardunaren eragin-eremuaren barruan dauden pertsonak, taldeak, kolektiboak eta erakundeak; xede kuantifikagarriak nabarmendu daitezke horren barruan, hala nola urtean 300.000 bisitari edukitzea egonkortzea, Museoaren 4.000 lagun lortzea eta Patronatuko kideen kopurua handitzea. Horiez gain, asmo handiagoko helburuak zehaztu dira, adibidez, museoaren ikuspegi estrategikoa bideratzea, hiria, lurraldea eta Euskadi bera garatzeko planak kontuan hartuta.\nBestalde, bigarren ardatzak museoaren bilduman jartzen du arreta; izan ere, horixe da museoaren izana eta bere jardunaren motorra, aldi baterako erakusketen programa osagarritzat baliatuta. Nabarmentzeko moduko helburu zehatzetako bat da euskal arteari buruzko ikerketa eta dokumentazio zentro bat sortzea; horrek oinarri hartuko du dagoeneko sortutako ARTEDER proiektua, eta ibilbide berria eta garrantzi handiagoa emango dizkio, museoko ikerketa alorretako ildo baten barruan.\nEkintza-ildo honen xedea da, lehenik eta behin, erakundearen organigrama eraldatzea, aldaketari modu arrakastatsuan aurre egiteko, eta, bigarrenik, museoan azpiegitura berriak gaitzea, bikaintasuneko zerbitzua bermatu ahal izateko.\nMuseoaren antolakuntza berriak diseinatu duen egitura gai izango da proposatutako programen eta ekintza-planen garapenera egokitzeko. Horretarako, berritasun nagusi gisa, Bilduma Kontserbatzeko hiru sail sortu dira, bildumaren zaintza materiala eta ezagutza intelektuala bermatzeko; horrez gain, Publikoaren Saila sortu da, hezkuntza eta zabalkunde jarduerak bultzatzeko, eta, azkenik, Kudeaketa Saila, besteak beste, museoaren zerbitzu komertzialei lotutako gaiak kudeatzeko.\nBestalde, espazioa handitzea da Plan Estrategikoaren erronkarik handiena, eta bi proiektutan egituratu da: alde batetik, eraikin osagarri bat (3.000 m2) eskuratzea proposatzen du, artelanak gordailutzeko eta, bertan, ARTEDER Artxibo, Liburutegi eta Ikerketa Zentroa jartzeko. Hori gauzatzeko aurreikusitako gastua 3.950.000 €-koa da. Bestetik, egoitzan bertan espazioak nabarmen handitzea (5.000 m2), erakusketak egiteko, bisitariei harrera egin eta arreta eskaintzeko, eta hezkuntza eta zabalkunde zerbitzuak emateko; osotara, 18.160.000 €-ko aurreikuspena egin da. Museoa handitzeko lanari dagokionez, arkitekturako nazioarteko lehiaketa baterako deialdia egingo da; horren bidez, 2019/2022 Plan Estrategikoak ezarritako aldian proiektua gauzatuko duen lantaldea hautatuko da.\nMuseoa handitzeko programak 8.000 m2-ko eremuari eragingo dio guztira, hori gauzatzeko guztizko aurrekontuaren zenbatekoa 22.110.000 €-koa da, eta betearazpen-epea, ostera, 45 hilabetekoa.\nAbenduko zubiko jaiegunak A(r)teak zabalduz: Ate irekien jardunaldia / Mendebaldeko galerian ingurumena lehengoratzea / Antzinako eraikinean gabonetako argiak jartzea


Xabi Paya bertsolari eta itzultzailea (argazkia Euskonews)\nEtxepare Institutuak eta goi eskola ingelesak sinatutako akordioak 2013. urtera arte bermatzen ditu euskara eta euskal kultura eskolak Birminghamgo Unibertsitatean. Sinadura irailaren 30ean gauzatu zuten Etxepareko zuzendari Aizpea Goenagak eta Birmingham Unibertsitateko zuzendari Michael Whitby-k, Xabi Paya irakurle. Birminghamen dago Larry Trask hizkuntzalari eta euskara kontuetan aditu handi izan zenaren euskal liburutegia, haren alargunak Unibertsitateari emana.\nBirmingham, Ingalaterra. Jaurlaritzaren Kultura Sailaren baitangoa den erakunde honek ohar batean zabaldu duenez, “Euskara jalgi hadi mundura” zioen euskarazko lehen idazleak eta lehen idazle haren izena daraman Etxepare Institutuak zintzo heldu dio langintza horri. Iragan irailaren 30ean, Aizpea Goenaga Etxepare Institutuko zuzendariak eta Michael Whitby Birminghamgo Unibersitateko buruak sinatu zuten akordioak euskara eta euskal kultura ikaskuntza eta presentzia indartuko ditu Ingalaterran 2013ra bitartean. Xabier Paya bertsolari eta itzultzailea izango da hitzarmenean xedatutakoa betetzeaz arduratuko den irakaslea.\nEtxepare Institutuko zuzendari Aizpea Goenagaren hitzetan, hitzarmen honek zuzen-zuzenean erantzuten dio Etxepareren helburu estrategikoetako bati: euskararen irakaskuntza, ikerketa eta erabilera nazioartean bultzatzeari, hain zuzen ere. “Euskara eta euskal kultura kanpora zabaltzea eta munduko komunitate ezberdinen artean euskara bultzatzeko misioarekin jaio zen Etxepare eta Birminghamgo Unibertsitatearekin egin dugun hitzarmen honen bidez, ibilbide horretan urrats bat gehiago egingo dugu”.\nBirminghamgoa euskarazko irakasletza bakarra da Erresuma Batuan, eta bakarrenetakoa mundu osoan euskara eta euskal kultura goi mailako curriculum akademikoaren barnean dituztenen artean. Ikasleek euskara ikas dezakete karrerako lehen, bigarren eta laugarren urtean. Hirugarren urtea atzerrian pasatu behar dute derrigorrez, Erasmus programaren bitartez, baina kasu horretan ere euskara ikasten jarrai dezakete, hitzarmenak urte hori Gasteizen egiteko aukera eskaintzen baitu, euskaltegiko urte osoko matrikularen ordainketa barne hartuta.\nHizkuntza eskolez gain, ikasleek euskal gizartea eta kultura ezagutzeko ikasgai bat har dezakete, non Euskal Herriaren ikuspegi orokorra jasotzen duten ingelesez. Eskolez gain, hitzarmenak euskara eta euskal ondarea sustatzeko ekintzak aurreikusten ditu, bai maila akademikoan, bai maila sozialean.\nLarry Trasken funtsa\n2009an, Birminghamgo Unibertsitateak Britainia Handian topa daitekeen euskarazko lan-bilduma handiena eskuratu zuen: Sussex-eko Unibertsitatean irakasle izandako Larry Trask hizkuntzalari amerikarraren ondarea dohaintzan eman zion haren alargunak. Bildumak ehun bat liburu biltzen ditu, Etymological Dictionnary of Basque edo The History of Basque maisulanen egilearen bulegoa betetzen zutenak. Liburuen artean euskal fonologiari buruzko eskuizkribu bat ageri da, dirudienez argitaratu gabea.\nXABI PAYAri AGURRA\nXabi,jator hori: Oraintxe jakin dut hemendik urrutira zaitugula Birminghamgo Unibertsitatean ,alajaina ¡ .Alde batetik pena hartu dut zu inguruan ez zabiltzala jakitean,baina bestetik ez; oraintxe,gazte zaren bitartean egin behar dira horrelango aldaketak,libre zaudenean.Zuretzat ona izango da seguruenik eta horko ikasleek ere zorte galanta zure klaseak hartzeko aukera. Besarkada handi bat eta onena opa dizut. Zuk Euskal Herritik alde egin eta hurrengo astean edo idatzi nuen goiko hau eta bialdu eta “error” atera behin eta berriro.Ea orain lortzen dudan beste bide honetatik¡ Birminghamgo hiritik dator notizia, Xabi bertsolaria bertara ihesia, irakasle ona da ugari grazia, bizitza berriakin lotu poesia. Denbora pasa ahala nabarmenduko da, Xabi Paiak utzi du hutsik Euskal sala zelako eragina zelako bultzada¡ egindako lanei aitormen zabala. Pilare Baraiazarra\nPilare Baraiazarra, 2010/12/29 18:27\nCristina Iglesias eskultore donostiarra izango da 'Folkestone 2011' arte hirurtekoaren izarretako bat\n'Mate eta patxaran artean': payada eta bertso bira antolatzen ari da Argentina Uruguay eta Brasilen\nEstatu Batuetako gazteak EHUn ikasle AEBetako euskaldunek sortu zuten USAC programari esker\nBertsoak Londresen: Amets Arzalluzek eta Jokin Urangak saioa egin zuten bertako Euskal Elkartearen eskutik\nTxakolinak eta Errioxako ardoak ezagutzeko aukera Londresen Uztailaren 7an egingo den ekitaldian\nQuebec-eko euskaldunek euskara ikasteko aukera dute Montrealeko EEan, Aiora Jaka itzultzaileari esker\nTxinako Harresi Handitik Londreseko parkeetara, Korrika 16 munduko hainbat bazterretara heldu zen euskal etxeekin\nBertsolari eta payadoreek ekitaldi jendetsuarekin bukatu zuten Montevideon Argentina, Brasil eta Uruguaiko bira\nFredi Paya, Ameriketan bira hasteko bezperan: 'XXI mendeko bertsolaritza eraman nahi dugu Diasporara'\nMaialen Lujanbiok, Fredi eta Xabi Payak euskal bertsoak eramango dituzte Brasil, Argentina eta Uruguaira\nBertsolariak eta payadoreak batera ariko dira La Pampan 2008ko Euskal-Argentinar Bertso-Verso Topaketetan\nArgentina, Txile eta Uruguaiko 22 euskara irakaslek Buenos Airesen egingo dituzte HABEko azterketak uztailean


Nolako hiriburua, halako hizkuntza | Gizartea | Berria\nJon Aizpurua Euskaltzaindiko Sustapen batzordeko kidea, atzo, Donostian, Jagon jardunaldian hizlari. G. RUBIO / ARGAZKI PRESS\nErabakigarriak, premiazkoak, estrategikoak dira euskararen iraupena ziurtatzeko. Herritarren arteko harreman eta jarioen bilgune bihurtu dira hiriak. Mendebaldeko globalizazioaren ondotik estatu naziorako ikur gisara sortuak, urbanizazio prozesu «sendoa» garatu dute. Komunitatea bazter laga eta pilaketa barreiatu: zerbitzu, jende eta administrazio metaketa eragin dute hiriguneek. Hizkuntzari bete-betean eragin dio horrek. XX. mende erdialdetik hona, hala ere, aldaketa sakonak izan dira Euskal Herrian: aldaketak bizimoduan, irakaskuntzan, transmisioan eta erabileran. Eta euskararen muga, ahulgune edo ezinak zirenak, abagune bilakatu dira orain. «Sinkroniekin» haustea lortu da, apurka-apurka euskara hiriburuetan biziberrituz. Baina, finean, nolakoa izan da azkeneko 25 urteotako bilakaera soziolinguistikoa euskal hiriguneetan? Galdera hori abiapuntu harturik, Euskal Herriko egoeraren diagnosi zehatza egin du Jon Aizpuruak, Euskaltzaindiko Sustapen batzordeko kideak. Donostian mintzatu da, Euskaltzaindiak atondutako Jagon jardunaldiaren hemeretzigarren aldian.\nHirien egunerokoak zuzenean baldintzatzen du euskararen erabilera. Hizkuntza gutxituei ez zaie samurra masifikazioaren itzalean tokia egitea, eta horretaz jabetzeko datuak aipatu ditu Aizpuruak. «Jende kopuru handiak jo du hiriguneetara: zehazki, hiru euskal herritarretik bat bizi da zazpi hiriburuetako batean». Milioi bat lagunetik gora dira orotara. Kopuru apalagoa da euskal hiztunei erreparaturik: lau euskaldunetik bat (%25) bizi da hiribururen batean.\nDonostia eta Donibane Garazi dira hiriburu euskaldunenak; herritarren %40 inguruk dakite euskaraz. Euskaldun gehien duena, berriz, Bilbo da, hedadurari esker batik bat; 74.000 euskaldun ditu. Horren harira, Aizpuruak ohartarazi du euskararen presentzia hizkuntz paisaiaren araberakoa dela.\nHorri heldu dio Euskaltzaindiko Sustapen batzordeko kideak bilakaeraren argibideak emateko. Aizpuruaren arabera, euskaldunen kopuruak «nabarmen» egin du gora. Gasteizen eta Bilbon bereziki ikusgarria izan da hazkundea, baina onartu du erdaldunak direla oraindik. «Geroz eta jendetsuagoak izan, erabilera txikiagoa eta erdaldunagoak dira».\nBelaunaldi berriak, giltzarri\nBaiona, Angelu eta Miarritze dira kasu argienak. Beheranzko bilakaera izanagatik ere, joera aldaketaren zantzuak igarri ditu Aizpuruak. Urteotako galera etengabea moteldu eta berreskuratzeko bidean jarri dela iritzi dio. «Baionan, adibidez, eten egin da jaitsiera». 65 urtetik gorakoek orainokoari eutsi diote, eta 25etik beherakoengan jarri du arreta. Hamar urtean egoerari buelta emateko gai ikusten ditu gazteak. 1991.urtetik %8,3ko hazkundea eduki dute, eta baikor da. «Iparraldean giltzarri dira belaunaldi berriak».\nInkesta soziolinguistikoa egiterakoan, hain justu, adinei erreparatu die. Ez da harritu, baina. Esperotako datuak dira harentzat. «Zenbat eta gazteagoa, orduan eta handiagoa euskaldun kopurua. Agerikoa da EAEko hiru hiriburuetan». Ohikotzat du, betiere gorakadari bizkarra eman gabe. Datu bitxi bat erantsi du: Donostian, gazte euskaldunak Bilbo eta Gasteiz batuta baino gehiago dira.\nEuskaldunen lehen hizkuntzari dagokionez, euskaldun berriak nagusi dira Iruñean, Gasteizen eta Bilbon; euskal hiztunen %58tik gora dira. Erretratua, edonola ere, bestelakoa da hiri batetik bestera. «Ezin daiteke orokortu». Baionan, kasurako, diferentea da egoera: hamarretik zazpi dira euskaldun zaharrak. Murritza da hiztun berrien pisua biztanle guztiekiko.\nErabilerari buruzko datuak ere eman ditu Aizpuruak. Aparteko berritasunik ez dago etxeko erabileraren diagnostikoan: «Gehienez, puntu bateko gorakada izan da; oso txikia». Eta kalean, zer? Donostian orekari eutsi soilik ez, handitu egin da euskal hiztunen kopurua: ia %16 mintzo dira euskaraz. Kezkatuta da beste hiriburuez, apalegia baita euskaldunen dentsitatea; %3ren bueltakoa.\nJauzi bat egiteko, euskaldunak batzeko egitasmoak martxan jartzea eta harreman sareak ehuntzea beharrezkotzat jo du Aizpuruak, euskaldun zaharrek eta berriek aurrerapausoa eman dezaten. «Aukera ez daukanak nekez hitz egingo du euskaraz, salbuespen kasu bakanak gorabehera».\nBILAKAERA HIRIZ HIRI


HBOT - Oxigeno terapia hiperbarioa\nHasiera/HBOT - Oxigeno terapia hiperbarioa\nHBOT - Oxigeno terapia hiperbarioateknamfg2018-01-20T19:07:13+00:00\nOxygen terapia hiperbarioa\nHBOT abantailak / Bigarren mailako efektuak\nHBOT - Medikuntza hiperbarikoa\nHBOTek 100% oxigenoa arnastea dakar presiozko ontzi batean (Hyperbaric Oxygen Chamber). Oxygen terapia hiperbarioa Hondamendien gaixotasuna desegiten duen tratamendua ondo ezarrita dago urpekaritza istripuak.\nHyperbaric Ganberan, airearen presioa atmosferako presioa baino handiagoa da eta gaixoek oxigenoa arnasten dute maskara edo kanpaiaren sistemaren bidez. Ingurune horretan, birikak oxigeno gehiago xurgatu dezake oxigeno purua arintzeko presio atmosferiko normalean.\nOdolean O2 (Oxygen) maila handitu egiten da zure gorputzean zehar, Oxygen osagarriak sendatzeko prozesuan laguntzen du zenbait onespen onartutako.


ANDOAINGO MAPA MOREA\nAndoaingo hiri-diagnostiko kolektibo bat genero-ikuspegitik osatzeko online-galdetegia duzu honokoa. Andoaingo Udalak sustatu duen egitasmo honekin jarraipena eman nahi diogu 2015eko "Andoaingo kaleak denontzat BERDIN" lanari. Prozesu hartan herritarrengandik bildutako informazioa ikusgai dago oraindik mapa honetan:\nBestalde, laguntza eskatu nahi dizugu galdetegi hau Andoainen zabaldu dadin: jaso duzun mezua berbidali dezakezu, edo bestela esteka hauen bitartez egin dezakezu:\nEpea: EKAINAK 30\nGaldetegia betetzeko argibideak\n Parte-hartze prozesuan erabilitako edukiak laburtuz gida txiki bat prestatu dugu, udalerriko alderdi negatiboak eta positiboak genero ikuspegitik identifikatzen laguntzeko. Begiratu bat botatzea gomendatzen dizugu:\n Atal bakoitzaren hasieran leku bat aipatzea eskatzen dizugunean, malgua izan zaitezke: puntu zehatz bat, ibilbide bat edo eremu zabalago bat izan daiteke. Hura kokatzeko izena jartzea nahikoa ez dela iruditzen bazaizu, eskertuko genizuke izenari zenbait datu gehitzea.\n Leku baten puntuazioa eskatzen dizugunean, zerrendako balore bat hautatu beharko duzu:\nBalorazio positiboak: +1, +2 eta +3, azken hau delarik notarik onena.\nBalorazio negatiboak: -1, -2 eta -3, azken hau delarik notarik txarrena.\n Leku baten ezaugarri bat eskatzen dizugunean, leku horri eman diozun puntuazioari dagokion ezaugarri bati buruz ari gara, hitz bakarrean ahal bada.\n Atal bakoitzaren amaieran, lekuen inguruan nahi duzuna eta nahi adina esateko tartea izango duzu: deskribapena osatzeko, proposamenak egiteko...\nAipatu herriko lekurik nabarmenena ERASOEKIKO SEGURTASUN-EZAri dagokionez.\nLeku honen izena (eta hura ondo kokatzeko datuak). *\nSEGURTASUNAren arabera leku honi ematen diozun puntuazioa. *\nLeku honen ezaugarri bat hitz batean. *\nLeku honetaz besterik esan nahi? (deskribapena, hobekuntza proposamenak...).\nAipatu zure ustez lekurik BABESGABEena herrian, bai arrisku mailagatik bai eta kaltetuak diren jende kopuruarengatik edo pertsonen ezaugarriengatik.\nArriskuekiko BABESAren arabera leku honi ematen diozun puntuazioa. *\nAipatu zure ustez IRISGARRITASUN aldetik lekurik txarrena herrian, bai oztopoengatik bai eta kaltetuak diren jende kopuruarengatik edo pertsonen ezaugarriengatik.\nIRISGARRITASUNAren arabera leku honi ematen diozun puntuazioa. *\nAipatu garrantzitsua iruditzen zaizun espazio edo zerbitzu bat, baina KOTXERIK EZ DAUKAN EDO GIDATZEN EZ DUEN ORO bereziki kaltetzen duena.\nMUGIKORTASUNAren arabera leku honi ematen diozun puntuazioa. *\nImajinatu arazo baten eraginez agobiatuta zabiltzala eta etxetik irten nahi duzula, bakardadean buelta bat ematera, edo besterik gabe lasaitzera... Nora joango zinateke?\nONGIZATEAren arabera leku honi ematen diozun puntuazioa. *\nZuretzat, zein da udalerriko lekurik onena zure lagunekin edo jende desberdinarekin gustora egoteko?\nELKARBIZITZAren arabera leku honi ematen diozun puntuazioa. *\nZuretzat, zein da udalerriko lekurik onena haurrak edo mendekotasun egoeran dauden pertsonak zaintzeko?\nERREPRODUKZIO-LANAren arabera leku honi ematen diozun puntuazioa. *\nZure ustez, zein izango litzateke emakumeen lekurik adierazgarriena udalerrian?\nPRESENTZIAren arabera leku honi ematen diozun puntuazioa. *\nAmaitu baino lehen, zenbait galdera zuri buruz...\nInformazio honek galdetegiaren emaitzak ulertzen lagunduko digu. Mila esker emateagatik.\nBa al daukazu desgaitasunen bat? *\nBa al daukazu adin txikikorik zure zaintzapean? *\nBa al daukazu adinekorik edo mendekotasun egoeran dagoen inor zure zaintzapean? *\nAndoainen bizi al zara? *\nEZ, baina astean ordu asko ematen dut hemen.\nAndoainen bizi bazara: ze auzotan bizi zara?\nZerbait gehiago esan nahi?\n"Enviar" botoiari sakatu ondoren galdetegia bidali gabe geratu bada, errepasatu hutsik utzitako erantzunak, seguru asko bat edo beste derrigorrezkoa baita.


erabili.eus/ Gaitasunak eta azterketak\nHemen zaude: Sarrera » Sare-aldizkariak » Iritzi-muinetik » Gaitasunak eta azterketak\nGaitasunak eta azterketak\n2015-09-03 / 11:05 / Erramun Osa HERRI-ADMINISTRAZIOA\nEGA azterketara aurkeztutako laurdenak baino ez duela gainditzen-eta, PSE-EE alderdiak titulu hau berraztertu dadin eskatu du.\nHasteko alderdi honek azaldu beharko luke aurreko legealdian, Eusko Jaurlaritzako ardura izan eta bere agintaldian EGAren emaitzak jaitsi zirenean, zergatik ez zion ekin berraztertze horri, konponbideak bilatzea bere esku egon da eta. Edonola ere, eztabaida piztu denez, gaia osotasunean, arinkeriarik gabe eta hobetzeko helburuarekin aztertzea komeni da, nire iritziz.\nEGA hizkuntza gaitasuna egiaztatzeko eta ebaluatzeko sistema oso baten parte da. Titulu horren aurretik zein ostean badira maila apalagoko eta goragoko egiaztagiriak. Inguruabar horretan, duela bi legealdi, herri-erakundeetan –helduen euskalduntze eta alfabetatzean, Osakidetzan, Ertzaintzan, Hizkuntza Eskolan eta abar– urteetan sorturiko egiaztatze sistema nahasgarria ebaluatzeari eta bateratzeari ekin zitzaion. Izan ere, herritarrek hainbatetan ziurtagiri bat baino gehiago eskuratu behar zuten baldin hezkuntzan edo administrazioren lanposturen batean jardun nahi bazuten.\nOrduko hartan eginiko lanak bi helburu izan zituen; batetik, egiaztagiriak lortzeko erabiltzen ziren proba guztiak aztertzea eta ebaluatzea, bai eta hizkuntza baten ikasleak ahoz eta idatziz duen ulermen eta adierazmen maila Hizkuntzetarako Europako Erreferentzia Esparru Bateratuarekin –Europako Kontseiluak 2001. urtean argitara emaniko dokumentua– parekidetzea ere; bestetik, gure artean zeuden ia titulu guztiak taula bakar batetara ekartzea eta baliokidetza sistema eraikitzea, herritarrei alperreko esfortzuak eta gaitasun berberak egiaztatzeko titulu bat baino gehiago lortzeko eginbeharra ekidinez. Azken hau, 64/2008 Dekretuaren bidez bideratu zen.\nAurrekoak argituta, norbaitek ezbaian jar dezake euskarazko gaitasuna frogatu behar ote den, halakorik ez baita egiten erdaren kasuan –ez behintzat gure artean ezagutzen dugun eran–. Kontua zera da, gure hizkuntza erkidegoaren errealitatea eta gaztelaniaz edo frantsesez mintzatzen direnenena ezin parekatu daitezkeela. Euskaraz egunero, uneoro eta nonahi hitz egitea, bizitzea oso zaila da, ezinezkoa dela ez esatearren, eta horrek, elebidunen hizkuntza gaitasunean eragiten du, higatuz oro har. Ondorioz, pentsa liteke egiaztatze sistema batek, gutxienez euskarak egunerokotasuna irabazten ez duen bitartean, onuragarria gertatu eta gertatzen zaiola euskarari –eta antzeko egoera duten hizkuntzei–, galdutako gaitasunak berreskuratzeko, freskatzeko eta eguneratzeko aukerak eskaintzen dituelako.\nBaina egiaztatze sistema bat ez da ezer azken helburua ahazten baldin badugu, hizkuntza gero eta toki gehiagotan erabiltzea, hain zuzen. Ezer gutxirako balio baitu egiaztagiriak eskuratzea, ondoren, herri-erakunde gehientsuenetan nagusiki erdaraz funtzionatzen eta erdaratik sorturiko testuak itzultzeko joera mantentzen bada. Horrek sorrarazten du horrenbeste ahalegin egin duten herritarren, erkideen eta herritarron artean benetako ezinegona, frustrazioa, itxurakeriatan gabiltzan ustea, nire ustez.\nEstreinakoz, Deia egunkarian argitaratua, 2015-07-29an.


Iturrieta Sagardotegia - Nortzuk garen\nHainbat urtetan zehar, eta gure uztaren menpekoak ez izan arte, batez ere Aramaioko haranetik eta ingurutik etorritako sagarrak erabili ditugu. 20 urte sagarraren mundu honetan eman ondoren, gaur egun A.S.S.E-tik (Arabako Sagar eta Sagar zaleen Elkartea) Hazien Sarearekin (Euskal Herriko hazien sarea) eta Bionekazaritzarekin batera, Araban frutagintza garatu, tokiko barietateak berreskuratu eta kontserbatzeko hainbat proiektutan hari gara lanean.\nJose Antonio Aretxaga\nDriss parrilan, Markel sukaldariak eta Bego sagardotegiko sukaldari-taldea osatzen dute, eta beren ezagutzak eta esperientzia ematen dituzte, produktuaren kalitatearekin batera (lokala eta ekologikoa, kasu askotan) Iturrietako egonaldia oroitzapen atsegina izan dadin eta itzultzera gonbida ditzan.\nMiren Aramaiotarra, Xabi Bernedotarra eta Ivan Legutiokoa. Arabako gazteak, langileak, … Iturrietara hurbiltzen den sagardozaleen egonaldia ezin hobea izan dadin arduratuko direnak. Euskal Herriko tradizioa zainduz aurrera egiteko gogoz dauden gazte batzuen adibide garbia.\nOrain gure etxea erakutsiko dizuegu\nEta baita: gure artea ere


Deseraiki, berriak sorrarazteko | Kultura | Berria\nDeseraiki, berriak sorrarazteko\nJudith Butlerren 'Genero nahasmendua' liburua itzuli du Ana Isabel Moralesek, Eskafandrarentzat\nLorea Agirre, Ana Isabel Morales eta Antxiñe Mendizabal, liburuaren aurkezpenean. ANDONI CANELLADA / FOKU Tamaina handiagoan ikusi\n«Emea izatea egitate natural bat ote da? Ala antzezpen kultural bat da? Naturaltasuna ere ez ote da eraikia?». Alegia, ez ote diren gizon eta emakume, ar eta eme, eraikuntza kulturalak, horixe da Judith Butler pentsalari eta filosofoak (Cleveland, AEB, 1956) Genero nahasmendua. Feminismoa eta identitatearen subertsioa liburuan aletzen duena. Areago, kategoria finko horiek deseraikita, berriak sortzeko proposamena ere egiten du filosofo feministak. Egitearen egitez, eta orainean kokatuta, horrela sortzen dira arrakalak, pentsalariaren ustez. Proposamen horiek guztiak euskarara ekarri ditu Ana Isabel Morales itzultzaileak, Elkar eta Jakinek elkarlanean osatutako Eskafandra bildumak argitaratutako laugarren liburuan.\n«Filosofian eta feminismoan liburu giltzarria da ondoko hau», hala aurkeztu du Lorea Agirre Jakin-eko zuzendariak Butlerren liburua. Ez da gutxiagorako; izan ere, Genero nahasmendua-k eragin handia izan zuen lehen aldiz 1990ean argitaratu zenean. Mugimendu feministaren hirugarren olatua delakoan eztabaida piztu zuen, baina, hortik harago ere, Agirrek azpimarratu du Butler Mendebaldeko pentsamenduaren filosofo garaikide nagusietakoa dela. Ez du gaurkotasunik galdu liburuak, eta, egun, queer teoriaren adierazle nagusietako bat da Butler.\nHainbat dira autorearen ekarpenak, Agirreren ustez: «Butlerrek ohartarazten du feminismoak emakume kategoria erabiltzen duela subjektu fundazional gisa. Baina ez ote du horrek egitura patriarkala eta heterozuzena are gehiago mugatzen, zabaldu beharrean?». Emakume kategoriaren berrikuspena eta deseraikuntza proposatzen du, hortaz. Bestalde, Butlerrek bazuen kezka etiko bat ere: epistemologia berri bat jarri zuen mahai gainean, bazter sexualetan dauden horiek bizitza bizigarriagoa izan dezaten. Eta, horretarako, xehe-xehe aztertzen ditu pentsamendu ilustratuaren proposamenak.\nHala ere, filosofo feminista ezagun egin bada, genero performatibitatearen teoriaren sorkuntzagatik egin da ezagun. Moralesek azaldu ditu teoria horren nondik norakoak: «Generoa egin egiten dela ondorioztatzen du Butlerrek. Ekintza errepikatu horien segida da genero eraikuntza. Beraz, muga horiekin ito beharrean, ekintzarako eta agentziarako aukera gisa erabil dezakegu egitate hori bera». Ondorioz, iragan eta etorkizun utopikoei erreparatu beharrean, unean-unean esku har daiteke antzezpen errepikatuaren bitartez, eta genero sistema bitarra deseraiki. Honela laburbildu du Moralesek: «Ez dago esentzialismorik, subjekturik edo naturarik. Kultura baino ez dago. Kultura baino ez gara».\nGogoeta horiengatik guztiengatik, «liburu erradikala» iruditzen zaio Genero nahasmendua, eta nabarmendu du genero performatibitateaz gain ugari direla Butlerrek lantzen dituen gaiak; izan ere, hiru ataletan banatuta dago liburua. Lehenean, emakume eta patriarkatu kategoria unibertsalen aurkako kritika osatzen du Butlerrek, eta, era berean, proposatzen du sexua ere kategoria moduan eraikia dela; generoak eta sexuak elkar elikatzen baitute egitate bera indartzeko. Kategoria horiek hautsi eta genero nahasmendua egitea proposatzen du Butlerrek, subertsio ekintza gisa. Horra performatibitatea.\nBigarren eta hirugarren ataletan, pentsamendu ilustratuko filosofo estrukturalisten eta psikoanalisten ideiak jaso eta horien inguruko gogoeta egiten du idazleak, xehe-xehe aletuz. Sigmund Freud, Jacques Lacan, Michel Foucault, Jacques Derrida, Luce Irigaray, Gayle Rubin, Monique Wittig... ugari dira Butlerrek eztabaidarako erabiltzen dituen autoreak. Amaitzeko, proposamen propioa egiten du: drag-aren figura erabiltzea gehiegikeriaren bidez erakusteko posible dela gorputz berriak sortzea.\nGarazi Arrulak liburuaren hitzaurrea itzuli zuen 2012an, baina lehen aldiz ekarri da euskarara Butlerren liburu bat. Erronkaz jakitun zeuden Eskafandrako kideak, eta Agirrek aitortu du hasieran zalantzak izan zituztela, baina azkenean aurrera egin zutela: «Pentsalariaren kontzeptuak ulertzen dituen belaunaldia hemen da, eta euskalduna da, gainera. Horregatik behar dugu Genero nahasmendua euskaraz».\nMoralesek ere nabarmendu du testua itzultzearen zailtasuna: «Butlerrek garrantzi handia ematen dio hizkuntzari. Areago, jatorrizko subjekturik ez badago, nola osatu esaldiak?». Euskarak abantailak eman dizkio, hala ere, eta, autorea ezagutzen zuenez, gustura egin du itzulpena. Argi izan du hasieratik, ordea, zer lehenetsi behar zen euskarazko lehen argitalpenean: «Irakurterraztasuna izan da lehentasuna liburu mardul honetan».


Ermuarren %25 urik barik matxura baten ondorioz\nGure Etxea eraikinaren inguruetan egiten ari diren obren ondorioz atzo Ermuko herritarren %25, gutxi gorabehera, ur-hornidurarik gabe geratu zen.\nUdal Zerbitzuen Saileko arduradunen esanetan, matxura eguerdiko 12:00etan izan zen eta arratsaldeko 16:50etarako arazoa konponduta bazegoen ere, arratsaldeko 18:00ak arte ez zen gehienezko presioa berreskuratu.\nMatxurak Ermuaren ipar-ekialdea hartu zuen, Ongarai, Aldapa, San Pelaio, Zeharkaleren zati bat eta Santa Anan eraginez. Inguru horri eragitearen zergatia honakoa da: kaltetutako hodia Ongarai eta Errebalburuko ur-biltegien artean kokatuta zegoela, eta bigarren horretan, herriaren behealdeko auzoen hornitzailea, nahikoa ur zegoenez, Bizkaia eta Gipuzkoa etorbideetan ura normal zegoen.\nEgiten ari den obra eustorma bat da, euria egiten duenean ur-iturburu batek sortzen dituen lur- eta lohi-jausiak ekiditeko. Matxura langile batek eragin zuen, ura ur-iturburutik hodi-biltzailera bideratzeko hodi berria jartzeko zanga zabaltzen ari zela Ongarai eta Errebalburuko ur-biltegiak lotzen dituen hodi nagusia apurtu zuenean.


34. ikas unitatea – IKA Bloga\n34. ikas unitatea\nSekuentzia honetan, ezkon aurreko agurrei buruz hitz egingo dugu.\n*Jarduera hementxe deskargatu: HH34-Ezkon aurreko agurrak antolatzen\n1- Ezer baino lehen girotu egin behar da: Ariketa-sorta honetan, ezkon aurreko agurrei buruz hitz egingo dugu. Ezertan hasi aurretik, binaka erantzun galderari: Ezagutzen duzun edo parte hartu duzun ezkon aurreko agurren bat konta iezaiozu lagunari.\n2- Profesionalen esku utzi: Ikusi Boat Trip San Sebastian enpresako kudeatzaileari egindako elkarrizketa eta erabaki esaldiak zuzenak ala okerrak diren.\n3- Aspaldiko ohitura: Orain ‘Ezkon aurreko agurrak, aspaldiko ohitura’ testua irakurriko duzu. Erreparatu gaiarekin lotura berezia duten hitzei.\nOsatu beheko hitz-gurutzatuak gaiari lotuta testuan agertu diren zenbait hitz erabiliz.


IRASTORTZA, Tere. Basque Literature Portal\nYou are here: Home » Authors » Authors » IRASTORTZA, Tere\nEuskal Filologia eta Filologia Hispaniarreko ikasketak egin zituen. Zenbait urtez Bergarako UNEDeko Ikastetxe Elkartuan lan egin zuen, eta orain Beasaingo Ikastolako zuzendaria da. 2002tik 2006 urte bitartean Euskal Idazleen Elkarteko Lehendakaria izan zen. Literatur aldizkari batzuen sorreran parte hartu izan du, besteak beste, Susa, Kandela, Goierritarra eta Kalegats. Artikulu, ipuin eta poemak idatzi ditu aldizkariotan, eta baita Maiatz, Ttu-Ttua, Administrazioa Euskaraz, Egan, Karmel, Hegats eta Mugalari-n ere. Era berean, Argia aldizkariko ohiko kolaboratzailea da.\nTere Irastortzaren poemagintza «intimismotik hurbil» kokatzen du Jon Kortazar literatur kritikariak. «Baina egileak intimismo hitzari esanahi orokorragoa eman nahi dio, hau da, pertsona orok hurbilen duena adierazi nahi du idazlearen iritziz, eta ez, nahitaez, norberaren intimitatea soilik. Irastortzak dio bere poemagintza idealizazioranzko ibilaldia dela, eta poesia idatziz bakarrik mundua ez dela aldatuko baldin badaki ere, bere lanak hasieran hurbileko eta eguneroko munduarekiko loturak aurkitzea xede bazuen ere, emeki-emeki bere baitatiko adierazpidetik abiaturik poesia minimalistarantz egin du, izan ere, poesia oro guztietan ageri diren gaiak baliatzen baditu ere, egileak egia handien aurrean dituen usteak ediren baikenitzake: amodioa, bizitza eta heriotza. Kasu batzuetan existentzialismoranzko joera hauteman genezake, izan ere, bizitzan aukera bat egiteak beste guztiak baztertzea esan nahi du eta aukera galdu horiek amildegiaren sentipen izugarria sortzen dute. Itxaro Bordak esan du horixe dela Tere Irastortzaren zalantza handia, segurtasunik ezari arreta berezia hartzea. Tere Irastortzaren aburuz, poesia oro da elegia-mota bat eta horixe dateke olerkien etsipenezko tonu berezia azal dezakeena» (in Kortazar, Jon. Euskal literatura XX. mendean, Prames, Zaragoza, 2003).\nGabeziak (Haranburu Altuna editore, 1980) dugu gipuzkoarrak argitaraturiko lehen poemategia, eta haren ostean etorri ziren Hostoak. Gaia eta gau aldaketak (Bilbo Aurrezki Kutxa, 1983) eta Derrotaren fabulak (Pamiela, 1986). Azken hori, «tituluak ongi dioen bezala, derrotaren adierazle bipila dugu, non denborak eta biziak suntsitutako gizaki galdu eta ahantziak ageri zaizkigun, izanaren hustutzea islatzen duten horietakoak asko eta asko» (in Camino, Iñaki. "Derrotaren fabulak", Argia, 1986-07-13).\nDerrotaren fabulak-ek argia ikusi zuen urte berean kaleratu zuen Irastortzak bere laugarren obra, Osinberdeko khantoreak (Pamiela, 1986), eta handik zortzi urtera bosgarrenak: Manual devotio gabecoa (Pamiela, 1994). Amaia Iturbide poetaren aburuz, Manual devotio gabecoa-k «inorarik bako bidearen antza du, geografia abaildu baten izararena, hutsa eta hautsezkoa, heriotzarekiko beldur eta bakardadezkoa. Gauez, hizkuntz baztertuen hotsez, isil-beharrez, tartez eta minez estalita azaltzen da. Argi-izpietan errefraktatua, itzaletan tolestatua eta haruntzago ez doazen oihartzunetan lekatua. Denboraren aldien eta aldaketen ingurumarian kontrajarririk eta ezereztutako paperetan zarbaildurik. Aurreko liburuetako gabezia eta derrotaren tonua du Manual devotio gabecoa-k eta aurreko liburuetan bezalaxe, kanpoalde hitsetik begiratu nahirik intimititatearen gela atontzen dabil poeta, bestearen beharra somatuz, hedatuz eta bilakatuz.\n» Errealitatea ametsaren gainean hartzen da, hala nola egunkaria mahaian. Izan ere, T. Irastortzaren poemagintza osoa langa eta hesiz josi eta jorratutako errealitatetik hasten da. Eta jaulkitzen zaion hizkuntza ikuspegi honen arauerakoa izango da, tradiziotik edan ondorengo funtzionaltasunaz erabilarazia» (in Iturbide, Amaia. "Ahots baten bidean", Euskaldunon Egunkaria, 1995-04-09).\nAipatu lanetatik harturiko antologia genuke Gabeziaren khantoreak (Pamiela, 1995), zeinaren ostean lan berri bati ekin zion Irastortzak: Izan gabe direnak. Haurdunaldi beteko khantoreak (Pamiela, 2001). Iñaki Aldekoaren ustez, poemategiak «idatzi nahi duen poesiari heltzeko bide berri, beharrezko eta pertsonala aurkezten du: bere barnean bizitza sortzeko esperientzia. Oinarrizko bizipen honen ildotik, zeinak poeta giza naturaren erritmo eta zikloen agerpen intimoenarekin adiskidetzen duen, Irastortzak lehenaldi bat eta orainaldi bat bizi ditu; oro bestelakoa izango da bizipen iniziatiko horren ostean. Liburuko poemak bizitzaren kadentzia naturalaren katemailen inguruan antolatuta azaltzen dira, poesia da euren metafora: "sormin", "sormen" eta "sorzin" (haurdunaldia baino lehen, hura gertatu bitartean, eta haren ostean). Rilkeren kasuan bezala, gure poetarentzat ez dira nahikoa ezagutza eta oroimena; existentziaren misterio osoa pilatzeko beharrezkoa da ere norbere burua lagatzea. Horrelako zerbait iradokitzen digute ondoko bertsoek: "Oroimena zen jainkoen ezaugarri, / eta ahanztura gure defentsa".\n»Horretarako, hau da, bizitza bere osotasunean antzemateko, gorputzaren isiltasunetik urruntzen gaituzten hitz abstraktu eta hutsalak baztertu behar ditugu, baita hizkuntza zehatzetik aldentzen gaituen arrazoimenaren handikeria ere -"ni (naiz), zu (zara), gaur, atzo, hemen"-, eta zentzumenen lekukotzari heldu; alegia, gizakien arrazoimen garaileak ulertzen ez duen mintzaira. Liburua zeharkatzen duen ezinegona dugu hauxe: kontrajarpen gaindiezina dago jainkoen eta gizakien hantuste zein harrokeriaren eta emakumearengan isiltasunaren beroa bilatzen duen sormen barnerakoiaren artean» (in Aldekoa, Iñaki. Historia de la literatura vasca, Erein, Donostia, 2004).\nKoldo Izagirreren arabera, «obra oparoa du poeta honek, anitza, estilo desberdinetakoa, baina ingurutik baitaratzen ditu beti bulkorik jasoenak: hitzetarik sortzen baldin badu poema, esperientziatik sortzen du ideia. Etengabeko zehazte prozesu batean tematua, beti jakin izan du ordea, baita bere arorik minimalistenean ere, «zamarik gutxien duen erara, / indarrik haundien duen / sendimenduaz» idazten, hots, aldarri egin behar izan gabeko emetasunaz guztion giharrean jotzen. Minduran eder eta bozkarioan zuhur iritsi zaigu bere azken obra ere, gozatzen eta pairatzen duenetik sortua, perfekzio askoren ondorengo emaitza umotua, amatasuna eta espazioa uztartzen dituen hausnarketa liluragarria. Haurdunaldiak jaiotzea dakar, hau da, sortzea, sorkuntza literarioa, erditzearen beste adiera, eta honenbestez espazio bat okupatzen dugu. Espazio baten hartzea eta bilaketa baten espazioa bihurtzen da poesia, laster gabezia bihurtuko den betetasunez... Haragitasunetik datorren hegaldia da Tere Irastortzarena, hizkerarik arduratuena eta aldi berean hunkigarriena duen poesia» (in Izagirre, Koldo. Tere Irastortza, XX. mendeko Poesia Kaierak, Susa, 2001).\nOrain arte argitaratu duen azken lanarekin, Glosak. Esana zetorrenaz (Pamiela, 2003), Espainiako Kritika Saria jaso zuen Irastortzak 2004an, eta Poesia Sari Nazionalerako finalista izendatu zuten. Poemategi horren inguruan zera idatzi du Javier Rojok: «Poesia mundua ulertu nahian planteatzen den azalpena da; baina poesiak berak azalpenak (glosak, alegia) behar ditu, ulertuko bada. Poesia, beraz, alferrikako eginbehar saihestezin moduan agertzen zaigu. Eta liburu honetan paradoxa honetan sakontzen saiatzen da idazlea. Adibidez, lehenengo poemetan hiztegi zientifikoa dei litekeenaren erabilerarekin. Zientzia ere, mundua azaltzen saiatzen baita, baina funtsezkoenera heldu gabe. Mundua ulertu ordez sentitu egin behar da, subjektua ezin jar baitateke mundutik aparte. Baina honen ondorioz, ezinbestez sortzen da subjektuaren eta inguruaren arteko harreman tirabiratsua. Poemak egiterakoan, bestaldetik, idazleak collage-aren teknika erabili du. Zati solteak diruditenak, oharrak, aipamenak pilatzen dira poemetan. Eta, amaitzeko, ezin utzi aipatu gabe Tere Irastortzak hain berezkoak dituen hoskidetasunean oinarritutako hitz jokoak» (in Rojo, Javier. "Azalpenen azalpenak", El Correo, 2003-07-30).\nBestetik, Irastortzak Marià Manent, Edmond Jabès eta Marina Tsvietaieva-ren poema liburuak euskarara itzuli ditu.\n© Tere Irastortzaren argazkia: Zaldi Ero


Kepa Korta - Guatxantxa\nAntza denez, existitu da inoiz hemen polizia demokratikoa, euskalduna, eta herriaren zerbitzura egon dena. Hura berreskuratzea omen da gakoa\nDesbideratze bat egon da Ertzaintzan. Berreskuratu behar dugu polizia erakundea: demokratikoa, euskalduna eta herriaren zerbitzura dagoena», esan zuen Arnaldo Otegik. Esanak esan, Otegiak Otegi, Espainiako Konstituziotik eta horren mendeko EAEko Estatututik eratortzen den Estatu segurtasun-indarren adarra da Ertzaintza, Konstituzio hori eta bere legeak, espainiar Estatuaren aginte exekutibo eta judizialaren aginduak betetzeko dagoena. Orain berrogei urte, Ertzaintza Goierrin lehenengoz hedatu zenean, hori gogorarazi zieten gazte batzuek Jarraiko arduradunei.\nBaina ez zen komeni. Arrazoia zuten goierritar gazteek, baina hura ez zen salaketa mugimendu herritarrik abiatzeko abagunea. Edo hala ulertu zuten batzuek. Otegiren hitzak irakurrita, ordea, badirudi ezker abertzaleak ez duela ikusten jatorrizko bekaturik orain Ertzaintzan, eta eredu on batetik desbideratzea izan dela problema. Antza denez, existitu da inoiz hemen polizia demokratikoa, euskalduna, eta herriaren zerbitzura egon dena. Hura berreskuratzea omen da gakoa.\nNik ez dut Otegik ezagutu bide duen Ertzaintzarik inoiz ezagutu. Nik Ertxantxa ezagutu dut: erdalduna, erdaltzalea eta biolentoa. Sortu bezain laster, haxix edo marihuana pittin baten aitzakian, Ordiziako arboledako arratsalde baketsuak izorratzeko prest zegoena. Espainiar Estatuko segurtasun indarrak ziren eta, beren jardunean, are zailagoa egingo zuten inork gerora bestela uste izatea. Adimen eta mihi zorrotzeko EAEko legebiltzarkide ohi bati askotan entzun izan diot: «Que se vayan (doazela) kantatu dugu askotan Guardia Zibila gogoan. Ertzaintza hau ezagutu ondoren, Que se vuelvan (datozela) kantatzen hasiko gara laster».\nGuatxantxa (guantxeen ertxantxa) esaten diote kanariarrek eskuduntzarik apenas daukan beren polizia autonomikoari. Guindilla, munizipalei. Ez dut esango nahiago dudanik espainiar polizia mozorrorik gabea, Ertxantxa eta Ibarrako piper armatuak baino. Ardura daukadanak, hala ere, jakin beharko luke inoiz existitu ez dena ezin berreskura daitekeela, ezker abertzalekoak Arkautin samaldaka graduatuta ere.


IF Enpresa bat ... - Cooperates ONGD\nSortu enpresa sendoa eta mundu hobea ez diren helburuak gatazkan: bai epe luzerako arrakasta funtsezko osagaiak dira\narabera RSE enpresen ardura euren gizartean inpaktu for esan nahi du, zein bitarteko enpresa-erakundeak, gizarte kezka integratu behar, ingurumen eta etika, giza eskubideak eta take errespetatu kontu kontsumitzailearen kezka sartu. Morir bezala &;, sortzen balio, identifikatu ahal, aurrea hartu eta balizko ondorio kaltegarriak arintzeko.\nHaz marka eraginaren\nBadira hainbat eta hainbat modutan enpresa bat zure plan ezartzea ESK, ez da bakarra egokitzen gehien aukeratzeko edo konbinatu hainbat\nEkonomikoki GKE proiektu bat edo gehiago onartzen, Hirugarren Munduko, zein enpresaren eta bere langileen sentitu identifikatu, lankidetza-modu aktiboena enpresek aukeratutako bat da.\nMarketing mota hau lotu ahal Enpresaren Gizarte Erantzukizunerako dugu (RSC o RSE) enpresek. Helburua Goratu social arrazoiak ekintza lotzen dituen produktu bat fondoak da, zerbitzu edo enpresa-estrategia, salmenta edo sustapena da zuzendua garapen-proiektuGKE Hirugarren Munduko. gehiago irakurri\nEz daukazu ESK-plana?\nZure enpresak ez badu ESK-plana, edo ideiak duzu, baina ez da zure taldeko kide Gai honi buru-belarri jardun ahal, ez da arazo bat da, lagun dezakegu. Marketing eta ESK profesionalei sortzen laguntzeko izango dugu, ezartzeko eta plan bat neurtu ebaluatzeko.Hona hemen ideia batzuk edo bestela KONTAKTUA\nELKARLANA enpresen eta GKEen


20 EUSKAL GARAGARDO INTERESGARRI - Lupulu\nHome / 20 EUSKAL GARAGARDO INTERESGARRI\nOts 15 2017\nEuskal garagardo aukera handia dugu zorionez gaur egun, kolore, zapore eta usain desberdinekoak gainera. Garagardo ekoizle txikiak ere goruntz doaz gurean urtetik urte, eta horrek bertako produktuen anitztasuna areagotzen du. Honekin batera, artisau garagardoa eskaintzen duten taberna, denda zein jatetxeek ere goruntz egin dute.\nLupulu.com taldeko kideok, etxean garagardoa egiteko KITak, lehengaiak eta ikastaroak eskaintzeaz gain, artisau garagardoa edatea ere gustuko dugu. Gainera, sektore honen inguruan sarea sortzea garrantzitsua dela iruditzen zaigu, bertan diharduten ekoizle zein salmenta puntuei ikusgarritasun bateratu bat emanez.\nHelburu hori lortzen laguntzearren (edo behintzat ahal dugun einean), hurrengo lerroetan gure hiri zein herri desberdinetan artisau garagardoa eskaintzen duten taberna, denda zein jatetxe desberdinek gomendatutako 20 euskal garagardo aurkituko dituzue. Zapore anitztasuna, ekoizle desberdinak eta toki interesgarriak aurkituko dituzularik.\nSalmenta puntu bakoitzari, bere probintzian ekoiztu eta interesgarri aurkitzen dituen bi garagardo aukeratzeko eskatu diegu (garagardoak ez errepikatzearren, salmenta puntu bakoitzari bi estilo konkretuko garagardoen inguruan galdetu diegu). Hemen dituzue 20 euskal garagardo interesgarri:\n1.- OSTADAR Laugar brewery – American IPA % 6,6 Alk. (Restaurante Makatzeta, Atxondo)\n“Oso garagardo orekatua dela iruditzen zait, mikatztasun puntu egokiarekin” Restaurante Makatzeta\n2.- BASAJAUN Biribil brewing Imperial IPA % 8 Alk. (Beer Kupela, Iruñea)\nArgazkia: Beer Kupela\n“Iruñeako Iturrama auzoan pentsatua eta Sesma-n ekoiztua izan den garagardoa. Basoko gizona lupuluz betea datorkigu edateko atsegina eta potentea den garagardo hau egiteko. Lupulu amerikarrak nabari dira bereziki” Beer Kupela, Iruñea\n3.- BRASIL Bidassoa Basque brewery / Boulevard – Stout % 7,2 Alk. (Olajauna taberna, Andoain)\n“Ikeragarria iruditu zaigu, garagardo batean horrenbeste zapore sartzea guztiz orekan ez bait da lan erraza izaten ” Olajauna taberna, Andoain\n4.- REPLICANTE Falken brewing – Imperial Stout % 10 Alk. (Basajaun, Gasteiz)\n“% 100 malta erabiliz ekoiztutako garagardoa, kafe, kakao edo bestelako adjunturik gabe ekoiztua, errezeta klasiko batek usain zein zaporez beteriko bizipena ekar dezakeela frogatzeko” (Basajaun, Gasteiz)\n5.- GUNS AND HOPS Drunken Bros – Imperial IPA % 9 Alk. (Barley and Hops, Barakaldo)\n“Benetako nortasuna duen garagardoa. Nahiz eta %9 alkohol kopurua eduki, edangarritasun handia duen Inperial IPA oso orekatu bat da. Gainera, gure inguruan ez ohikoa den “90 min. Continuous hopping” teknika erabili dute. Aukera baduzue, bitan pentsa gabe probatu ezazue euskal garagardo hau!” (Barley and Hops, Barakaldo)\n6.- ZZ+ Naparbier – Red/Amber Ale % 5,5 Alk. (El retrogusto es mío, Sarriguren)\n“Malta profileko baina lupulu karga garrantzitsua duen Amber/Red garagardoa. Lupulu karga honek garagaro oso orekatua egiten du, nazio mailan erreferentzia bat egiten duelarik. Artisau garagardoetan klasiko bat” El retrogusto es mío\n7.- AUPA Basqueland Brewing Project – Amerikar Pale Ale % 5,5 Alk. (Irizar etxea, Beasain)\n“Oso garagardo borobila iruditzen zait. Normalean, pale ale bat edaten dedanean, trago handirako gogoa dudanean da, egarriz nagoenean eta garagardoak oso gutxi iraun behar didala dakidanean…ta AUPAk duen zapore eta gorputzak asko gustatzen zaizkit, muy lograda!“ Irizar etxea\n8.- EPA! Laugar Brewery – Amerikar Pale Ale % 5,2 (Talako Kantina, Bermeo)\n“Laugar etxekoen EPA, Euskal Pale Ale. Erraz edatekoa da eta, era berean, Gordexolako garagardoen estilo berezia mantentzen du. Garagardo artisauekin hasiberriak direnentzat gomendagarria, dituen matizeen artean galdu eta fresko gozatzeko” (Talako Kantina, Bermeo)\n9.- LASAI´SON Basqueland Brewing Project – Saison % 5,5 (Boulevard, Irun)\n“Saison borobila, freskagarria eta haibeste atsegin dugun “funky” puntu batekin. Urte osoan zehar gozatzeko\ngaragardo bikaina” (Boulevard, Irun)\n10.- AMBER Boga – Amber Ale % 5,5 ( Mundo de cervezas, Getxo)\n“Egunero edateko garagardo erraz bezela oso ongi dago. Trago errazekoa eta bata bestearen atzetik edateko” Mundo de cervezas\n11.- NOTIME Zarautz Beer Company eta Makatzeta – Blanche % 4,2 (Restaurante Makatzeta, Atxondo)\n“Oso suabea, espezia eta zitriko ikutuekin; laranja eta lima azalak, zilantro hazi eta Cascade lupuluengatik” Restaurante Makatzeta\n12.- IRATI Brew & Roll – Belgian Dark Strong Ale % 8,1 Alk. (Beer Kupela, Iruñea)\n“Barañainen ekoizten den kolore iluneko belgikar garagardo hau fruta zein txigortu usainak dituen malta karga handi batekin datorkigu. Egun lainotsu eta haizetsuetan lasaitasun osoz hartzeko oso aproposa…edo XVI. mendean” Beer Kupela, Iruñea\n13.- OLAJAUN DUBBEL Olajauna – Belgian dubbel % 7 Alk. (Olajauna taberna, Andoain)\n“Belgiar estiloan gure Olajaun Dubbel gomendatuko genuke, 7% ko Belgian Dubbel bat, oso orekatua non garagar eta fruta zaporeak oso zail egiten digute graduazio hori duela nabarmentzea” Olajauna taberna, Andoain\n14.- THE FIGHT ELEMENT Falken + Kolaboratzaileak – Saison % 6,2 (Basajaun, Gasteiz)\n“Laister estreinatuko den garagardoa. Pikuekin ekoiztua eta Monastrell kupeletan heldutako Saison bat. Sueziako Tempel ekoizlearekin eta Yakka, Yria eta Reptilian-ekin batera elkarlanean ekoiztutakoa. Lehorra, usaintsua eta oso freskagarria“\n15.- ANNIVERSARY 2016 Laugar brewery – Belgian Strong Ale % 9,5 Alk. (Barley and Hops, Barakaldo)\n“Belgikar garagardo klasikoen parekoa da. Kolore bizikoa eta maltaren presentzia oso nabaria duen euskal garagardo bat. Fruta heldu eta likore usain suabea. Belgikar garagardoak gustuko dituen edonor poztuko duen gorputz handiko garagardoa. Denborarekin ongi helduko den garagardoa dela iruditzen zait, hortaz gorde garagardoren bat bodegan” (Barley and Hops, Barakaldo)\n16.- ESTAFETA Morlaco Imperial Stout % 8,5 Alk. (El retrogusto es mío, Sarriguren)\n“Berriz gerra ematen datoz Morlaco-koak eta uneoro hobetzen. Txokolate, kafe eta erregaliz usain nabarmenagoak dituen errezeta berria da… Ekoizle hau berriz ezagutzeko produktu bikaina” El retrogusto es mío\n17.- HÖFN Mala Gissona – Porter % 5,1 (Irizar etxea, Beasain)\n“MALA GISSONA etxeko HÖFNarekin geratzen naiz, oso arrazoi sinple batengaitik, ez det oroitzen gipuzkoan egindako beste porter bat edan dedanik…gustoko stout batzuk probatu baditut ere, konturatu naiz, gipuzkoan ez gerata ez porter, ez black ipa zaleak. Kontra, esan dezaket, gure tabernan, gehien saltzen deguna black ipak izango direla” Irizar etxea, Beasain\n18.- OLD BLACK HOP Tito blas Chocolate Porter % 4,8 Alk. (Talako Kantina, Bermeo)\n“Gorlizeko kobazuloan sortu zen lehendabiziko Tito Blas originala. Ez da edonorentzako. Gure tabernan gutxi dira eskatzen dutenak, eta hala ere, egiten dutenek, errepikatu egiten dute” Talako Kantina\n19.- IMPERIAL STOUT Bidassoa Basque Brewery Imperial Stout % 10,2 Alk. (Boulevard, Irun)\nArgazkia: Dorado y en botella\n“Imperial Stout zaporetsua eta boteretsua, denborarekin izugarri hobetu eta boroboltzen dena. Afal ostean patxadaz gozatzeko oso aproposa” Boulevard, Irun\n20.- AUPA TOVARISCH Laugar Brewery Imperial Stout % 11,3 Alk. ( Mundo de cervezas, Getxo)\n“Stout garagardo lodi eta alkohol kopuru handikoak gustuko dituztenentzat bikaina da hau. Mikatztasuna eta alkohola ondo uztartzen ditu” Mundo de cervezas, Getxo\nEuskal garagardo aukera paregabea dagoela argi geratu dela espero dugu, eta hemen ezagutzera emandakoak adibide bat besterik ez direla. Bilatu, dastatu eta partekatu!\nSpiegelau etxearen artisau garagardo edalontzietan %25eko beherapena lortu dezakezuela jakinarazten dizuegu erosi hurrengo kodigoarekin ( Kodigoa: Localbier2016 ) webgune honetan: www.spiegelau.es )\n← Lupulu.com eta Localbier.com aurkezpena Kabia durangon\nHelbide elektronikoa (Required)


Bi kanporaketen ostean, baditu finalistak Lizardi sariketak - Zarautz - Zarauzkohitza.eus\nBi kanporaketen ostean, baditu finalistak Lizardi sariketak\nZarauzko Hitza 2019-09-02 17:54\nFinala irailaren 6an izango da, Modelo aretoan.\nErabakita geratu dira Bertsolari Gazteen 43. Lizardi Sariketako finalistak. Lehen kanporaketa pasa den ostegunean jokatu zuten, eta bi bertsolari sailkatu ziren saio hartatik: Jon Gurrutxaga (209,5 puntu) eta Aitor Bizkarra (208 puntu). Saio bakoitzeko irabazlea zuzenean sailkatzen da finalera, eta gainontzeko lau finalistak puntuazioaren arabera erabakitzen dira. Ostiraleko kanporaketatik, beraz, lau bertsolari sailkatu ziren finalera: Maider Arregi (208 puntu), Joanes Illarregi (207 puntu), Maddi Ane Txoperena (206,5 puntu) eta Unai Izagirre (204 puntu). Eskualdeko bi bertsolari izango dira finalean, beraz: Jon Gurrutxaga azpeitiarra eta Unai Izagirre azkoitiarra.\nFinalean egin beharreko ariketak ondorengoak izango dira: zortziko txikian hiruna bertso, zortziko nagusian hiruna bertso, hitz bati bertso bana nahi den doinu eta neurrian, seiko motzean hiruna bertso eta kartzelan bi puntu erantzun eta gaiari hiru bertso nahi den doinu eta neurrian.\nFinala hilaren 6an, ostiralean jokatuko dute Modelo aretoan, 22:00etatik aurrera. Sarreren prezioa hiru eurokoa izango da, eta dagoeneko salgai daude Turismo Bulegoan. Saioan bertan, leihatilan ere izango da erosteko aukera.


Noticias de Álava - Wikipedia, entziklopedia askea.\n3Enpresa eta zuzendaritza\nDiario de Noticias de Álava egunkariak Gasteizen dauka egoitza nagusia eta 2005eko apirilaren 14an kaleratu zuen lehen alea. Noticias Taldea hedabide taldearen parte da. Talde hau Deia egunkariak, Noticias de Gipuzkoa egunkariak, Diario de Noticias de Navarra egunkariak, eta Onda Vasca Irratiak osatzen dute. Hamaika Telebista-n ere parte hartzen du taldeak. Noticias Taldea 2006an sortu zen eta Bilbon dauka bere egoitza nagusia.\nNoticias de Álavaren lehen alea 2005ean kaleratu zen, eta orduz geroztik 1000 ale baino gehiago saltzen dituzte egunero Araba guztian zehar. 1994an sortu zen Diario de Noticias de Navarra egunkaria eredu bezala hartuz sortu ziren Noticias de Gipuzkoa eta Noticias de Álava egunkariak. Egunkariak, paperezko edizioaz gain, edizio digitala ere badauka eta 2009tik aurrera bertan kaleratzen dira egunkari fisikoan kaleratzen diren artikulu batzuk. Egunkaria Araba osoan banatzen da.\nEdukien azalpena[aldatu | aldatu iturburu kodea]\nInformazioa orotarikoa da, arlo asko lantzen ditu, baina gehienbat Arabari eta Euskal Autonomia Erkidegoari gertutik eragiten dieten kontuez idazten du. Egunkaria gazteleraz eta euskaraz idatzita dago, baina albiste eta atal gehienak gazteleraz daude.\nOnline edizioko egunkarian 12 atal daude guztira:\nAraba: Gehienbat Gasteizen gertatzen diren aldaketak eta hobekuntzak azaltzen dira hemen, baina Arabako beste herriei atal batzuk eskaintzen zaizkie.\n+ Local: Arabako zonalde bat zehazki aukeratzeko eta zonalde horri buruzko albisteak zuzenean irakurtzeko aukera ematen du. Horrez gain, Gipuzkoako eta Bizkaiko zonaldeak aukeratu ahal dira.\nAlavés: Alavés futbol taldeari buruzko berriak argitaratzen dira atal honetan.\nBaskonia: Baskonia saskibaloi taldeari buruzko albisteak kaleratzen dira hemen.\nCultura: Araban egiten diren musika, zinema, antzerki eta azoken agenda kulturala azaltzen da hemen.\nActualidad: Atal honetan Euskadiko Autonomia Erkidegoari eragiten dioten aldaketa politiko eta sozialak agertzen dira.\nEconomía: Euskadiko Autonomia Erkidegoari zuzenean eragiten dioten aldaketa ekonomikoak agertzen dira.\nDeportes: Euskadiko kirol lehiaketak daude, baina baita mundu mailako lehiaketak ere. Hala nola, motoziklismoko eta Formula 1eko mundialak.\nOpinión: Atal honetan egunkariko editorialaren, kolumnisten eta egunkariaren erredakzio mahaiko iritziak aurkitzen dira.\nVivir: Osasuna zaintzeko aholkuak eta aisialdiari lotutako artikuluak daude atal honetan.\nVivienda: Arabako eskualdean erosi edo alokatu ahal diren etxebizitzak azaltzen dira.\nServicios: Arabako eguraldia, trafikoaren egoera eta albiste gehigarriak aurkitzen dira hemen.\nEgunkariaren edizio fisikoan, aldiz, beste era batean antolatuta daude 13 sailak:\nOpinión: Atal honetan, online edizioan bezala, egunkariko editorialaren, kolumnisten eta egunkariaren erredakzio mahaiko iritziak aurkitzen dira.\nAraba: Gasteizen gertatzen diren aldaketak eta herri ekimenak azaltzen dira. Horrez gain, Arabako beste herri batzuen albisteak aurkitu daitezke.\nPublicidad: Iragarkiak, normalean etxebizitzari eta Gasteizko zerbitzuei buruzkoak.\nEsquelas: Arabako hildakoei utzitako oroitzapen tartea.\nSociedad: Arabako edo beste lurraldetako albisteak aurkitu daitezke hemen. Gai askotariko albisteak izan ahal dira (erlijioa, hezkuntza, gatazka sozialak…).\nPolitika: Arabako eta Euskadiko Autonomia Erkidegoko politikarekin erlazionatutako albisteak agertzen dira hemen. Horrez gain, beti aurkitu daitezke Espainiako politikari buruzko albisteak.\nUnión Europea: Europar Batasunari zuzenean eragiten dioten albisteak kaleratzen dira hemen. Albisteak politikari, gizarteari, osasunari edo ekonomiari buruzkoak izan ahal dira.\nMundo: Mundu mailan eragina duten albisteak kaleratzen dira; egun horretan munduan izan diren albiste garrantzitsuak agertzen dira normalean.\nEconomía: Euskadiko Autonomia Erkidegoari zuzenean eragiten dioten aldaketa ekonomikoak agertzen dira eta, horrez gain, Espainiako ekonomiari buruzko albisteak aurkitu daitezke.\nDeportes: Arabako kirol lehiaketak eta haien inguruko albisteak aurkitzen dira hemen. Horrez gain, Euskadiko eta Espainiar estatuko kirol albisteak aurki daitezke.\nCultura: Euskadiko kultura ekitaldiak eta ikuskizunak agertzen dira. Horrez gain, Espainiako artisten albisteak aurkitu ditzakegu askotan.\nComunicación: Telebista gida agertzen da atal honetan. Gainera, Interneten eragina duten albisteak aurkitu daitezke.\nOcio: Denbora-pasak eta jokoak aurkitzen diren atala da hau. Atal honen ondoren, eguraldia aurkitzen da.\nEnpresa eta zuzendaritza[aldatu | aldatu iturburu kodea]\nNoticias de Alava-ren enpresa argitaratzailea Ediciones Izoria S.L. da. Noticias Taldeko beste enpresak hauek dira: Editorial Iparraguirre, S.A. (Deia), Zeroa Multimedia S.L. (Diario de Noticias de Navarra) eta Ediciones Urgull SL dira.\nNoticias de Álava-ko zuzendaria, Marta Martín, 2020ko azaroan izendatu zuten Miren Ibañezen kargua ordezkatuz. Horrez gain, egunkari honek zuzendaritza lan talde handi bat dauka bere atzean: zuzendaritzari atxikiak: César Martín eta Miren Ibáñez dira. Beste aldetik, atalburuak honako hauek dira: Carlos González, Oscar San Martín, Borja Mallo (Itxiera) eta Álex Larretxi. Horrez gain, enpresa argitaratzaileak hainbat zuzendari ditu: zuzendari nagusia Roberto Ortiz de Urbina da, 2006an izendatua; garapen zuzendaria Juan Carlos Cotelo da; zuzendari komertziala Amelia Sancho De la Garza da; eta, azkenik, finantza zuzendaria, Francisco Javier Prieto.\nEgunkari fisikoan iragarkiak jartzeko prezioen taula\nNoticias de Álava egunkari fisikoak 1,7 € balio du aste barruan eta bere prezioa larunbatean 2,1€koa da. Bestalde, igandean bere prezioa 2,6€koa da. Hori bai, egunkariaren webguneko notiziak dohainik daude eskuragarri, eta bertan egunkari fisikoko albiste batzuk argitaratzen dira.\nNoticias de Álavako webgunean egunkariaren harpidedun bilakatzeko aukera dago eta egunkari fisikoa eskuratzeko hainbat aukera daude. Aukerak denboran ordenatuta daude, urte sasoi desberdinetan (hilabete bat, trimestre bat, semestre bat eta urte oso bat) eta asteko egun desberdinetan antolatuta (astelehenetik-igandera, astelehenetik larunbatera, astelehenetik-ostiralera, 6 eguneko bazkidetza, egun guztiak larunbata ez ezik eta bakarrik asteburua).\nHorrez gain, publizitatea erabiltzen dute dirua irabazteko. Prezioek aldaera asko dituzte, kontuan hartu behar delako, iragarkia argitaratuko den asteko eguna, tamaina, orrialdea eta kolorez edo zuri beltzean argitaratuko den. Baina, adibidez aste barruan zehar koloretan eta orrialde bakoiti batean argitaratutako orrialde osoko iragarki batek 5.437€ balio du.\nEgunkari fisikoaren salmenten kopuru ofizialak ez dauden arren, egunkari digitalak jauzi kualitatiboa eman du joan den martxoan bere webgunera sartzen diren erabiltzaile bakarren kopuruan. OJD audientzia neurtzaileak eta Google Analytics-ek 2022ko martxoaren 1etik 31ra egindako txostenaren arabera, Noticias de Álava egunkariaren edizio digitalak 86.570 nabigatzaile bakar lortu zituen egunero batez beste. Martxoan zehar webguneak ehun mila erabiltzaile bakar baino gehiago izan zituen hamar aldiz, martxoaren 3an errekorra lortuz 158.006 erabiltzaile bakarrekin. Martxoan bertan milioi bat nabigatzaile bakar gainditu ziren guztira.\n↑ (Gaztelaniaz) Alava, Noticias de. «Diario de Noticias de Álava» www.noticiasdealava.eus (Noiz kontsultatua: 2022-04-26).\n↑ (Gaztelaniaz) Evolución Audiencia NOTICIAS DE ALAVA. (Noiz kontsultatua: 2022-04-26).\n(Gaztelaniaz) Noticias de Alava egunkariaren webgunea\nOrriaren azken aldaketa: 2 maiatza 2022, 13:14.


Historia - Bidania-goiatz\n1027. urtekoa da Goiatzen lehenengo idatzizko aipamena eta 1399. urtekoa Bidanirena, nahiz eta historialari guztiak ados egon zaharragoa dela. Orduz geroztik, Goiatz eta Bidani paralelo joan historian zehar. Bi herriak Saiaz Alkatetzaren sortzaile eta partaideak ziren, Errezil, Beizama eta Aiarekin batera. 1563. Urtean, Alkatetza desegin zenean, bi herriak gai izan ziren udal independenteak osatzeko, nahiz eta, ez zuten Hiri izena lortu. Hala ere, Saiaz Alkatetzaren ordezkariak Saiaz Elkargoa izenean elkartu ziren, horrela beraien ordezkariak Gipuzkoako Batzar Nagusietara bidaltzen jarraitu zuten.\nKokapen geografikoarengatik lurraldearen erdigunean dagoelako, 1466tik aurrera Bidania aukeratu zuten Gipuzkoako Batzar Bereziak egiteko. 1470 urtean, Gaztelako Enrike IV. erregeak partzialki aldatu zuen bere aurreko xedapena eta bilerak egiteko aretoak aldatu zituen, Bidanikoak horietako bat izaten jarraitu bazuen ere. Bidanian bilerak egin behar zituztenerako izendatua zegoen lekua Usarraga baserria zen. Geroago aldiz, Bidaniko San Bartolome elizan ospatzen ziren.\nXX mendean, eta bereziki, 1964ko abenduaren 21an, Goiatz eta Bidania udalerriak udalerri bakar batean elkartu ziren Bidegoian izena hartuz, baina 2014. urtean herriak Bidania-Goiatz izena hartuko du aintzinako bi herrien izenak mantenduz. Bat-egitearen arrazoia bi herrien artean zegoen distantzia txikia (Bidani eta Goiatzeko elizak soilik 750 metrotara daude) eta bi herrialdeetako ingurumenari buruzko isolamendu erlatiboaren arteko hurbiltasuna izan ziren.


Sualma – Egurrezko Jostailuak – Hezitzeko Jostailuak\nSusana eta Maria, Sualmaamak, gure tribuekin batera, ilusio handiz hasi berria dugun proiektua da Sualma. Sualmatailerrean lanean aritzen gara amets hau egi bihurtuz eta gu ez gaudenean bada, Sualmatailerrean, deabrukeri txikiak egiten dituen iratxoren bat ere.\nEskuz eginak, gure Sualmajostailuak munduen asmatzaile diren esku txiki horietan murgiltzeko jaio dira.\nGure jostailuak, ingurugiroari eta gure haurrei eragin diezaieketen produktu kaltegarririk ez izateaz arduratzen gara.\nModu Askean Ikasteko\nGure haurrei ikertzeko eta beraien kabuz ikasteko aukera eman nahi diegu, liluratzeko aukera eman nahi diegu.\nIngurunea zaintzen dugu\nErabili eta botatzearen kulturan ez dugu sinisten. Bizi luzea izango duten jostailuak aukeratzen ditugu.\nJolas Sinbolikoa (4)\nEgurra da sortzen ditugun jostailuen abiapuntu eta oinarria; bertako egurra, argi baitugu egurra plastikoa baino material goxoagoa eta erakargarriagoa dela. Gure bizi filosofiarekin eta gure haurrei utzi nahiko genioketen etorkizunarekin ere bat egiten du egurraren erabilerak, “haurrak izan orduko jabetzen zara alferrikako zenbat hondakin sortzen den haien jostailuen inguruan. Bestalde, egurrak iraun egiten du denboran, iraupen luzea du eta belaunaldiz belaunaldi ere erabil daitezke egurrezko jostailuak”.\nBertakoa, gertuko egurra dugu lehengai: orain artean, gaztainondoa edo makala batik bat. “Urte askoan aire librean lehortutako egurrak erosten ditugu, modu naturalean lehortutakoak. Zerrategira joaten garenean, saltzaileak nongo egurra den esaten digu eta oso garrantzitsua iruditzen zaigu hori. Esaterako, azken boladan, Hondarribiako golfean duela bost urte ebaki zuten makal batekin aritu gara lanean”. Argi dugu bestelako kontsumitzeko eta gauzak egiteko moduak ere posible direla, baina gure kontzientziak gidatutako bideari jarraitzen diogu. “Gure jostailuak ez dira merkeenak, Txinatik ekarritako guztia askoz ere merkeagoa da, gurea lan egiteko eta kontsumitzeko modu kontzienteagoa da, baita bertako ekonomia bultzatzeko ere”.\nJostailuak egiteko lehengai naturalak erabiltzen ditugu; Materialen bat agian kanpotik edo Internetetik erosi behar izaten badugu ere, posible den neurrian behintzat, ahalik eta gutxien jotzen dugu kanpora.\nEgurrak margotzeko urmargoak erabiltzen ditgu, “haurrentzat kaltegarriak ez diren margoak aurkitzea izan da zailena”. “Joko eta jostailu askotan aipatzen dira urmargoak, baina ez da aipatzen zer nolako margoak diren. Eta oso garrantzitsua da margo egokiak aukeratzea, haurrak kontziente edo inkontzienteki eramago baitu jostailua ahora”. Kolore alai eta biziko margoekin margotzen ditugu gure eskuekin landutako jostailuak, jolaserako ez ezik apaingarri gisa ere oso egokiak direnak.\nEgituratu gabeko jostailuak egiten ditugu Sualma tailerrean, haurren imajinazioari eta espazioari lekua uztea oso garrantzitsua dela uste baitugu, “haurrak, jaiotzen direnetik, oso bide zuzenean hezten ditugu, oro har. Umeek, ordea, aske izan behar dute; gizaki kontzienteak izan daitezen, euren espazioa behar dute, imajinazioari lekua utziz”.\nTeknologia berrien garaian, pantaila ezberdinek, hein handi batean, haurren hazkuntzan eragin kaltegarria izan dutela uste dugu, “belaunaldi berriek, ipuin bat entzutean, pertsonaiak irudikatzeko gaitasuna galdu dute, pantailetan ikusitakoaren bidez, aurrez aurpegia jarria baitiote bakoitzari”. Bat gatoz imajinazioari ateak zabalik utzi behar zaizkiola esatean, eta baita, jostailu guztiek, jolastu ahal izateko, argibiderik behar ez dutela esatean ere, “haurrek ez dute jolasteko argibiderik behar. Haiek naturaltasunez jolasten dute, nahi duten eta ateratzen zaien modura. Jolaserako askatasuna eta mugimendua izatea oso garrantzitsua da haurrentzat”.\nSualman sortzen ditugun jostailuak bakarrak eta paregabeak dira, egurraren berezitasunarengatik ez bait dira bi jostailu berdin sortzen.\nUne honetan, Sualmaamatxoak sarean saltzeko aukerarik ez ematea erabaki dugu eta gure jostailuekin interesa duen jendearekin zuzeneko harremana edukitzeko aukera edukitzea nahiago dugu.\nJostailu bakoitzaren atalean botoi bat ezarri dugu eta bertatik jostailu bakoitzarekin lotuak dauden galderak edo zalantzak bidali ahal izango dituzue.


Eibar Kirol Elkartearen eta Real Madrilen arteko partidaren aurretik, hainbat jarduera egongo dira bihar, azaroak 9 — Eibarko Udala\nEibar Kirol Elkartearen eta Real Madrilen arteko partidaren aurretik, hainbat jarduera egongo dira bihar, azaroak 9\nEMGI Eibar Merkataritza Gune Irekiko ostalarien kolektiboak antolatu du programa, eta Eibarko Udalaren laguntza ere badu.\nBihar, larunbata, Eibarrek eta Real Madrilek jokatuko duten futbol partidaren aurreko orduetan hainbat jarduera izango dira hiriko kaleetan. Horrelako kirol ekitaldiak aprobetxatuz hiria animatzea eta dinamizatzea da helburua; EMGIko ostalarien kolektiboak antolatu du, Eibarko Udalaren laguntzarekin.\nPrograma 13:00etan hasiko da. Ustekabe fanfarrea Estaziño kaletik irten eta Unzagaraino abiatuko da, Eskozia la Bravak plazan antolatu duen paella solidarioarekin bat egiteko; ostalariek edariak jarriko dituzte. Ondoren, kalejirak San Juan kaletik jarraituko du.\nAldi berean, eta biharko aurreikusitako eguraldi txarra kontuan hartuta, trikitilari talde batek Untzaga aldea animatuko du arkupeetan ibilaldiak eginez. Halaber, Kolpez Blai taldeak, 13:00etatik aurrera, eta RocKalean taldeak, 14:00etatik aurrera, Eibarko erdigunea girotuko dute eta Ipuruako futbol zelairaino igoko dira, futbol partida ikustera.\nOstalariek antolatutako jardueren helburua da egun berezietan, esaterako, biharko futbol-partidan, herria girotzea. Horren haritik, esan beharra dago Udala beti dagoela lankidetzarako prest, halako elkarte eta kolektiboen ekimenak bultzatu eta herriko ahalik eta leku gehienak girotzeko.


Irati Manzisidorren analisia Euskadiko txapelketaz – Zumaiako Telmo Deun Arraun Elkartea\nIrati Manzisidorren analisia Euskadiko txapelketaz\nPosted bykudeatzailea\t 2008(e)ko abuztuak 13 Leave a comment on Irati Manzisidorren analisia Euskadiko txapelketaz\nBi aste joan dira Euskadiko txapelketa jokatu zenetik. Estropada ondorena ezohikoa izan zen, Zumaia-Getariak eremuaren aurkako errekurtsoa jarri zuela eta. Orain, Hondarribiak auzi bidean jarri nahi omen du gaia. Estropadaz eta ondorengoaz, hauxe idatzi du Irati Manzisidor arraunlariak.\nHASI BAI BAINA ORAINDIK AMAITU EZ DEN ESTROPADA\nJoan den San Ignazio egunean Lekeitioko uretan jokatu zen emakumeen lehendabiziko Euskadiko traineru txapelketa. Ustez ospakizunez jositako estropada handia izan behar zuenak, ordea, zorigaiztoko gertakari izaten amaitu zuen. Izan ere, arraun munduan zoritxarrez hain ohikoa den bezala, uretan hasitako estropada bulegoetako estropada bilakatu zen bataren eta bestearen haserreez lagundurik.\nUretakoari dagokionez, esan, gure iritziz guk oso lan ona egin genuela; aurreko txapelketan ez bezala, geure lanari eutsi eta inongo momentuan bururik galdu gabe arraunean eginez gozatzea lortu baikenuen. Ziabogara iritsi arte geu joan ginen estropada buruan, baina ziabogatik irten ginenerako Hondarribiak aurre hartu zigun eta bigarren luze osoan gainean izan baginen ere, ez genuen hauei aurre hartzerik lortu. Estropada amaitu eta berehala eman genizkien zorionak hondarribitarrei, eta baita txalo jo ere ustez beraiek baitziren estropadaren irabazleak.\nLehorrean geundela ere aurrena iritsi denak izan ohi duen festa giroa ez genuen arren, geure onena eman izanak ematen duen poza geneukan, eta gauean bota behar genuen parrandari heldu genion kontsolatzeko asmoz.\nDutxatik irten ginenean entzundakoak erabat aldatu zuen egoera, ordea, eta berriro ere amaitutzat emandako estropadara itzuli ginen: mutilen estropada ez omen zen oraindik hasi kanpoko bigarren baliza urrunegi zegoelako. Berehala hasi ginen gure tandan ere aldatuta ote zegoen galdezk,a eta baietz esan zigutenean…gozoa jarri zen jendea!! Esan beharra dago une hartan arraunean estrobua edo tosta baino hitz famatuagoa den INPUGNAZIYUA zela nagusi guztion artean. Ni normalean ez naiz honelako gauzen alde egoten, uretan irabazi eta bandera astindutakoari berriro kentzea gaizki ikusten dudalako, baina nire taldeko batek esan zuena entzun nuenean ideiak aldatu zitzaizkidan: “Guk badakigu galtzen, baina benetan galdu dugunean, eta oraingoan ez dugu galdu, ez baikeunden baldintza berdinetan. Sentitzen dugu bandera astindu duenari kentzea, gogorra baita, baina estropada ontzat eman izana da akatsa; norberak berearen alde egin behar du hemen”. Izan ere, ez nago zihur baliza hura bere tokian bazegoen irabaziko genuen ala ez, baina baldintza berdinetan jokatu beharko genuke, eta hamalau metro gehiago egin bagenituen eta amaieran bi segunduko aldea baino ez bagenuen… erabakia epaileen eskuetan zegoen, baina guk gure kexa sartu genuen, dirudienez, hauek ez baitute ezer egiten isilik gelditzen bazara. Ni ez naiz inor epaileen lana kritikatzeko, baina lantxan doazela traineruei beraien etxean jartzeko argazkiak atera beharrean, estropada ontzat eman aurretik guztia ondo joan ote den begiratzea ez litzateke gaizki etorriko; beraiek egiten ez dutena klubek eta arraunlariek egin behar izaten baitute, eta azkenean horrek inori mesederik egiten ez dioten haserreak sortzen ditu.\nGoiza aurrera joan zen, baina guri ez zigun inork gure inpugnazioaren aurrean epaileek hartutako erabakiaren berririk eman, eta beraz, mutilen estropada amaitu orduko sari banaketa egin behar zuten plazara joan ginen zer gertatuko ote zen ikustera. Guztion harridurarako estropada bertan behera gelditzen zela eta epaileek beraien erabakiaren berri emango zigutela esan ziguten, txapelketa ziur asko beste egun batean ospatuko zela adieraziz.\nEstropada hau, ordea, ez zen bere horretan gelditu, astelehen honetan bertan emakumeen tandan jokatu genuen hiru elkarteetako ordezkariek eta federazioak jokatu baitute arraunlaririk gabeko bigarren estropada. Gure ordezkariak estropada berria jokatzeko data finkatzeko asmoz joan ziren, hondarribitarrak estropada beraiek irabazi zutela onartu eta bandera beraiei ematea nahi zuten bitartean. Federazioak ez omen zuen gauza handiegirik esan, eta beraz, Hondarribiak bere gainontzeko ordezkariekin hitz egin eta judizialki aurrera joango ote ziren (hau da hurrengo estropada eremua Gasteizko epaitegia izango ote zen) erabakitzekotan gelditu ziren.\nHauek dira guri iritsi zaizkigun azken berriak. Ez dakigu estropada hau noiz amaituko den eta ezta non ere (Gazteizko epaitegian ala itsasoan) baina amai dadila mesedez! Horrelako kontuek kalte besterik ez baitiote egiten arraunketa onari; batzuek eskuak garbitzen dituzten bitartean, klubek erabakiak hartu eta bai klubak eta bai arraunlariak elkarren artean haserratzeko bakarrik balio baitute. Tristea benetan.\nPosted bykudeatzailea 2008(e)ko abuztuak 13 Posted inAnalisia\nZapi gorriak salgai daude Txalapartan


Hasi dira Plaiko Zubia muntatu aurreko prestaketa lanekin - Lea-Artibai eta Mutrikuko Hitza : Lea-Artibai eta Mutrikuko Hitza\nGarabi bat Plaiko Zubi muntatu aurreko lanak egiten. Argazkia: Ondarroako Udala.\nAurreikuspenak batetzen badira, datorren eguaztenean [uztailak 28] ekarriko eta muntatuko dute Ondarroako Plaiko Zubia. Baina metalezko azpiegitura jatorrizko kokapenaren gainean ipintzen hasi aurretik, bestelako prestaketa lanak egiten hasi dira. Gaur [uztailak 22] goizean, esaterako, kamioi eta garabi bat Alamedara sartu dira, eta lanak egin ahal izateko pieza batzuk deskargatu dituzte. Horrez gain, Itsasaurreko zuhaitzen adarrak inausten aritu dira udal brigadako langileak; atzo [uztailak 21] eta gaur burutu dituzte lanak.\nZubia muntatuko duten egunean lanek hainbat eragozpen eragingo dizkie Alamedako eta Itsasaurreko bizilagunei, dendei eta tabernei. Horren berri emateko bandoa zabalduko du udalak. Gune horretarako tabernariei, gainera, eskutitz bat ere bidaliko diete, “sortuko diren gorabeherak lehen eskutik azaltzeko”. Zalantzarik edukiz gero, Udaltzaingora deitzeko eskatu dute (94-683 36 73 – 669 789 159).


Hitz askorik behar ez denean — Eibar.ORG | Eibarko peoria\nHemen zaude: Hasiera / Blogak / Amatiño / Hitz askorik behar ez denean\nHitz askorik behar ez denean\nAmatiño 2012/10/08 22:55\n“Guk Barcelona futbol-taldea ordezkatzen dugu, eta Barcelonak Katalunia ordezkatzen du. Guk bat egingo dugu katalanek nahi izango dutenarekin”. Holaxe erantzun zion, serio asko, Xavi Hernandez jokalariak estu-mestu hartu nahi izan zuen kazetariari. Nekez gero erantzun egokiagorik eta zuhurragorik. Ulertu nahi duenak uler dezala.\nMikrofono aurrean jartzea ez da batere erraza, are gutxiago erosoa. Eta zer esanik ez aurrean berrogeitaka begi pare badaude --zein baino zein galdegile kartsuagoak--, norberaren lanbideari ez dagozkion itaun bihurriak egiteko gertu gainera.\nXavi Hernandez jokalaririk onenetakoa dena jakina da, baina hizketan ere ez da nonbait makala. Behar bada, Kataluniak egun bizi duen giroa tarteko, erantzuna aldez aurretik izan zezakeen prest --kazetariak beraiek uste baino "antzemankorragoak" dira-eta-- baina, zer gerta ere, aurretiko prestaketak ez du meriturik murrizten, eransten baizik.\nSekula titulurik gehien irabazi duen espainiar futbolaria izaki, eta Kataluniara lan bila joandako andaluziarraren seme, Xavi Hernandezen erantzunak ez zuen segurutik hainbat barren lasaituko.